Margaret Hamiltonová: žena, ktorá pomohla mužom pristáť na Mesiaci

Písal sa rok 1960 a v tých časoch boli ženy vo výkonných technických profesiách prinajmenšom ojedinelý úkaz. Nezvyčajné bolo aj to, ak niektorá zo žien pracovala počas materskej. A absolútne prevratné a radikálne, ak táto matka bola programátorka vesmírnych lodí. Margaret Hamiltonová do všetkých týchto činností zapadala. Vďačiť za to môže viacerým okolnostiam, no v prvom rade vesmírnemu programu Apollo, ktorého počiatky siahajú do začiatku šesťdesiatych rokov. Hamiltonová bola jeho súčasťou a dopomohla aj so svojím tímom k tomu, aby prví ľudia úspešne pristáli na mesiaci. Dnes 80-ročná vedkyňa toho stihla počas svojho života dosť. Je počítačovou expertkou, softvérovou inžinierkou a aj podnikateľkou. Všetko sa to začalo štúdiom matematiky a filozofie, ktorými sa okľukou dostala k programovaniu. Chvíľu učila na strednej škole, kým si jej manžel dokončoval vysokú školu a onedlho na to sa páru koncom 50. rokov narodila dcéra Lauren. To však Margaret nezabránilo, aby v roku 1960 prijala pozíciu v prestížnom MIT - Massachusetts Institute of Technology ako programátorka. Pracovala na vývoji softvéru, ktorý mal na počítačoch predpovedať počasie. Hamiltonová však priznala, že na softvérové inžinierstvo sa vtedy nahliadalo skôr ako na umenie a mágiu, než na skutočnú vednú disciplínu a na smiech bol vlastne aj samotný termín, s ktorým prišla ona. „Bojovala som, aby začali chápať softvér ako legitímnu vec a vyjadrili mu, rovnako ako nám programátorom, dostatočný rešpekt. Preto som začala používať termín softvérové inžinierstvo, aby som ho odlíšila od hardvéru a iných druhov inžinierstva. Dlho tento názov považovali za vtip,“ povedala Hamiltonová. Okoliu však dokázala, že sa nebojí výziev a radikálneho prístupu k práci, napríklad počas projektu SAGE, v rámci ktorého programovala softvér na vyhľadávanie nepriateľských lietadiel. Väčšinu toho, čo vedela, sa naučila buď svojpomocne, alebo vďaka profesorovi Edwardovi N. Lorenzovi. A práve pri SAGE sa začala zaujímať o problematiku spoľahlivosti softvérov a toho, čo sa môže stať, ak zlyhajú pre ľudskú chybu. Svoj záujem pretavila do výslednej formy v programe Apollo, ktorý prišiel ako na zavolanie. Program Apollo spustila americká NASA v roku 1961 a jeho hlavným cieľom bolo pristátie ľudskej posádky na Mesiaci a jej úspešný návrat späť na Zem. NASA zároveň uzavrela zmluvu s MIT na vytvorenie špeciálneho letového softvéru, ktorý mal dohliadať na poplachový systém v krízových situáciách. Zjednodušene povedané – išlo o naprogramovanie prvého prenosného počítača a jeho softvér mal varovať astronautov, ak by došlo k preťaženiu systému, ktorý sa mal začať sústreďovať na kritické úlohy a ignorovať tie vedľajšie. Zároveň mal rátať s nečakanými udalosťami a nezmyselnými situáciami, ktoré mohli súvisieť s tým, že doň niekto vložil nesprávne údaje. Cieľom bolo vedieť fungovať aj ďalej, ak by sa čosi také stalo. Ľudia totiž robia chyby. Hamiltonová bola vedúcou skupiny, ktorá mala toto všetko na starosti. V prvom rade však musela zmeniť spôsob, akým programátori premýšľali. Pri programovaní chcela použiť kód, ktorý by bol prevenciou havárie za týchto „chybných“ okolností, NASA však nesúhlasila. „Veľakrát nám povedali, že astronauti nerobia žiadne chyby. Boli trénovaní k dokonalosti,“ povedala Hamiltonová. Už pri prvom lete okolo Mesiaca, ktorý uskutočnila posádka Apolla 8 v roku 1968, sa však ukázalo, že to tak nie je. Astronaut Jim Lovell nechcene spustil program P01, pri ktorom spadol celý systém a vymazali sa všetky navigačné dáta. Bez nich by sa astronauti nedokázali dostať späť na Zem, čo bol problém. Hamiltonová so svojím tímom museli prísť s riešením a celých deväť hodín krvopotne vypracovávali plán, aby Houston poslal Apollu 8 nové navigačné dáta. To sa napokon aj podarilo. Po incidentne s Apollom 8 sa Hamiltonová sústreďovala na možné nepredvídateľné chyby a ich riešenie. Urobila dobre, pretože krízová situácia nastala aj počas historicky významnej misie Apolla 11, ktorej astronauti Neil Armstrong, Michael Collins a Edwin Aldrin pristáli na Mesiaci. V jednom z najkritickejších momentov, asi tri minúty predtým, ako sa mesačný modul dotkol povrchu, sa spustilo niekoľko počítačových alarmov. Systém bol totiž preťažený, keďže počítač dostal chybnú inštrukciu a snažil sa vykonať aj nadbytočné úlohy. V tomto prípade tak technika nedokázala len tak jednoducho „multitaskovať“, teda robiť viac vecí naraz. Počítač teda astronautov upozornil, že niektoré menej dôležité úkony nevykoná a najprv urobil prioritné úlohy – teda pristátie, k čomu posádke dopomohli aj podporní inžinieri zo Zeme. Keby však softvér nerozpoznal problém a neurčil si prioritu pristátia, mohol celý historický okamih vyzerať úplne inak. Margaret Hamiltonová prispela svojou prácou nielen k uskutočneniu jednej z najdôležitejších vesmírnych misií, ale aj k tomu, že sa softvérové inžinierstvo rozšírilo od vesmírnych programov do ďalších ľudských profesií a činností. V sedemdesiatych rokoch sa ako expertka začala sústreďovať na vlastný biznis. Založila niekoľko softvérových spoločností vrátane Hamilton Technologies, ktorú riadi dodnes. Na konte má viaceré ocenenia za svoje pracovné zásluhy, jedno z najvýznamnejších však dostala v novembri 2016. Americký prezident Barack Obama jej za celoživotnú prácu udelil prezidentskú Medailu slobody. Ide o najvyššie americké civilné ocenenie. Aká je Hamiltonovej rada pre ženy, ktoré by sa chceli venovať programovaniu? V júli 2019 na túto otázku odpovedala pre britský Guardian jednoznačne: "Nenechajte, aby sa vám strach dostal do cesty a nebojte sa povedať, že niečo neviete alebo niečomu nerozumiete. Žiadna otázka nie je hlúpa. A nepočúvajte vždy takzvaných odborníkov!" vyhlásila.


Švédska prokuratúra sa neodvolá proti nevydaniu zatykača na Assangea

Začiatkom mesiaca súd odmietol vydať na Assangea zatykač.

ŠTOKHOLM. Švédska prokuratúra sa neodvolá proti rozhodnutiu nezadržať zakladateľa portálu WikiLeaks Juliana Assangea, ktorý je momentálne v britskom väzení a je tiež podozrivý zo znásilnenia vo Švédsku. Námestníčka generálneho prokurátora Eva-Marie Perssonová vo štvrtok bez uvedenia bližších podrobností uviedla, že plánuje vykonať "určité doplňujúce výsluchy".Začiatkom tohto mesiaca švédsky súd odmietol vydať na Assangea zatykač. Neznamená to však ukončenie predbežného vyšetrovania vo Švédsku, len to, že Assangea z Británie nevydajú a môžu ho vypočúvať tam.Assange sa od júna 2012 ukrýval na ekvádorskom veľvyslanectve v Londýne práve pre obavy z vydania do Švédska alebo Spojených štátov. V apríli mu však Ekvádor zrušil azyl. Dôvodom bolo "opakované porušovanie medzinárodných dohôd a denných protokolov". V súčasnosti si odpykáva 50-týždňový trest odňatia slobody za porušenie podmienok prepustenia na kauciu. Assangeovi hrozí tiež vydanie do Spojených štátov. Washington ho obviňuje zo získavania a zverejňovania tajných informácií. Britský súd má o jeho prípadnom vydaní rozhodnúť začiatkom budúceho roka.


V americkej Virginii sa narodili šestorčatá

Pri pôrode bol prítomný 40-členný zdravotnícky tím, samotný pôrod si vyžadoval hodiny plánovania a príprav.

RICHMOND. V nemocnici v americkom štáte Virginia úspešne prišli na svet šestorčatá, pričom traja chlapčekovia a tri dievčatká sa narodili zdravé. Klinika VCU Medical Center v Richmonde oznámila ich pôrod v stredu, pričom ide o historicky prvé šestorčatá, ktoré uzreli svetlo sveta v tomto zdravotníckom zariadení. Bábätká sa narodili 11. mája páru, ktorý sa snažil otehotnieť 17 rokov. Podľa vyhlásenia pre médiá bol pri pôrode prítomný 40-členný zdravotnícky tím, pričom samotný pôrod si vyžadoval hodiny plánovania a príprav. Mamička nigérijského pôvodu, Ajibola Taiwová, rodila cisárskym rezom. Novorodenci vážili po pôrode 737-1332 gramov. Podľa odborníkov sú šestorčatá veľmi zriedkavé. Štatistiky Centra kontroly a prevencie chorôb (CDC) uvádzajú, že z približne 4 miliónov živých detí, ktoré sa v USA narodili v roku 2015, iba 24 prišlo na svet ako pätorčatá či šestorčatá.


Bojovníci Talibanu zaútočili na afgánsku metropolu Faráh

Ide už o tretiu provinčnú metropolu, na ktorú zaútočili za necelý týždeň.

KÁBUL. Útok hnutia Taliban na západoafganské mesto Faráh si v noci na piatok vyžiadal životy najmenej dvoch civilistov a 15 ľudí utrpelo zranenia. Informovala o tom agentúra AP, podľa ktorej ide už o tretiu afganskú provinčnú metropolu, na ktorú bojovníci Talibanu zaútočili za necelý týždeň. Guvernér provincie Faráh s odvolaním sa na miestne nemocnice potvrdil, že pri útoku ozbrojencov na rovnomennú provinčnú metropolu utrpelo zranenia 15 ľudí. Proti talibanským útočníkom podnikli aj letecké útoky. Jeden z obyvateľov mesta Faráh uviedol, že hnutie Taliban obsadilo vojenské výcvikové stredisko v blízkosti policajného veliteľstva a podpálilo ho. Guvernér neskôr povedal, že bezpečnostné zložky získali stredisko znova pod kontrolu. Taliban sa minulú sobotu pokúsil obsadiť mesto Kundúz na severe krajiny. Bojovníci hnutia v nedeľu napadli tiež mesto Púli Chumrí, ktoré je administratívnym centrom severoafganskej provincie Baghlán. Ďalšie dva útoky prostredníctvom bômb uložených vo vozidlách sa odohrali v pondelok a vo štvrtok v hlavnom meste Afganistanu Kábul. Americký osobitný vyslanec Zalmay Khalilzad tento týždeň rokoval v Kábule s predstaviteľmi afganskej vlády o možnej dohode s Talibanom, ktorá by mala prispieť k ukončeniu dlhoročného konfliktu v Afganistane. Khalilzad sa podľa AP vo štvrtok neočakávane vrátil na ďalšie rokovania do Kataru, kde má Taliban politickú kanceláriu, aj keď v predchádzajúcich dňoch povedal, že uzavretie dohody si vyžaduje už len súhlas amerického prezidenta Donalda Trumpa. Námietky vznesené voči dohode afganskou vládou a niekoľkými bývalými americkými veľvyslancami v Afganistane i smrť amerického vojaka pri štvrtkovom útoku podľa AP zvýšili nátlak na Khalilzada.


Najvyšší súd stále nevytýčil termín procesu s Majským

Rozsudok nad Majským v kauze tunelovania nebankových spoločností vyniesol Špecializovaný trestný súd pred viac ako rokom.

BRATISLAVA. Po viac ako roku, ktorý uplynul od rozsudku Špecializovaného trestného súdu v Pezinku, Najvyšší súd nevytýčil termín odvolacieho procesu vo veci veľkopodnikateľa Jozefa M. a spol. „Vo veci zatiaľ nie je určený termín verejného zasadnutia,“ uviedol pre TASR Boris Urbančík, hovorca Najvyššieho súdu. Rozsudok nad Jozefom Majským a spol. v kauze tunelovania nebankových spoločností Horizont Slovakia a BMG Invest vyniesol Špecializovaný súd v Pezinku 21. októbra 2015. Súd v Pezinku vtedy odsúdil Majského na trest odňatia slobody na deväť rokov, Dávida B. taktiež na deväť rokov a Patrika P. na sedem rokov. Súd ich uznal za vinných zo spáchania trestného činu podvodu spolupáchateľstvom. Prvostupňový súd taktiež uložil peňažný trest vo výške päťtisíc eur pre obžalovaných Dávida B. a Patrika P. „Dôkazmi sa preukázala účasť obžalovaných na vymenovaných skutkoch. Súd má za to, že zhromaždené dôkazy spoľahlivo preukázali, že sa stal skutok, ktorý je predmetom obžaloby a že týchto skutkov sa dopustili obžalovaní,“ uviedol vtedy sudca Špecializovaného súdu okrem iného pri odôvodňovaní rozsudku. Rozhodnutie nebolo právoplatné, obžalovaní sa odvolali, a preto sa čaká na termín verejného zasadnutia Najvyššieho súdu. „Odvolal som sa, uvidíme,“ reagoval koncom októbra 2015 obžalovaný Jozef Majský na otázku, či sa domnieva, že Najvyšší súd, ktorý bude rozhodovať o odvolaní, ho oslobodí. „To sú vymyslené veci. Ja som s tým nič nemal, ja som ich ani nepoznal. S Frunim som sa ani nestretol, v živote,“ doplnil. Obžalovaný Patrik P. sa chce podľa jeho slov bez najmenších pochýb súdiť ďalej. „Vo svojom živote som už počul veľa hlúpostí, ale táto predstihla všetky,“ komentoval rozsudok. Odvolanie podal aj obžalovaný Dávid B. „Predpokladal som, že tento súd zavŕši to, čo už v minulosti zavŕšil, svojím spôsobom túto politickú frašku. Nemám k tomu čo dodať, odvolali sme sa, to ste počuli a budeme bojovať tak či tak do konca, či už na Najvyššom súde, alebo ďalej,“ skonštatoval. Bývalý Špeciálny súd 27. apríla 2007 odsúdil Jozefa M. na 12-ročný trest odňatia slobody, Dávida B. na jedenásť rokov a Patrika P. na desaťročné väzenie. Najvyšší súd však verdikt zrušil. Dvere pobočiek nebankových subjektov ostali zatvorené 4. februára 2002 pod zámienkou auditu. Od obyvateľov dovtedy stihli vyzbierať 62,78 miliardy slovenských korún (viac ako dve miliardy eur), pričom poškodených ostalo asi 170-tisíc ľudí. V konkurznom konaní dostali bývalí klienti Horizontu Slovakia naspäť 4,5 percenta zo svojich vkladov, spolu okolo 15,2 milióna eur.


Johnson presadzoval brexit kvôli kariére, tvrdí expremiér Cameron

LONDÝN. Súčasný britský premiér Boris Johnson pri brexitovom referende v roku 2016 podporil vystúpenie Spojeného kráľovstva z Európskej únie, aby si pomohol v politickej kariére. Vo svojich pamätiach, ktoré pôjdu do predaja 19. septembra a ich úryvok zverejnil Sunday Times, to uviedol expremiér David Cameron. Konzervatívec Cameron stál na čele britskej vlády v rokoch 2010 až 2016. V januári 2013 Britom sľúbil, že dostanú možnosť v referende rozhodnúť o členstve krajiny v Únii, ktoré bolo 23. júna 2016. Cameron pred hlasovaním presadzoval zotrvanie v Únii a tri týždne po víťazstve opozičného tábora oznámil rezignáciu. Ani o viac ako tri roky neskôr však stále nie je jasné kedy, za akých podmienok, alebo či vôbec Británia opustí Úniu. Expremiér v pamätiach okrem iného označil Johnsonovho de facto námestníka a niekdajšieho ministra životného prostredia Michaela Govea za stúpenca veľkého zástancu brexitu Nigela Faragea. Napísal, že Johnson a Gove boli „veľvyslancami expertmi očierňujúceho a pravdu ohýbajúceho veku populizmu“. O Goveovi tiež Cameron poznamenal, že je nelojálny. „Jedna vlastnosť bola evidentná: nelojálnosť. Nelojálnosť ku mne a neskôr nelojalita k Borisovi,“ napísal Cameron. Johnson sa podľa Camerona pri rozhodovaní o tom, či podporiť kampaň za zotrvanie v Únii či pre odchod, zaujímal v prvom rade o to, čo pre neho bude najvýhodnejšie. „Akýkoľvek vysoko postavený predstaviteľ toryovcov, ktorý by sa kampane ujal na strane zástancov brexitu, ktorá bola plná výjavov patriotizmu, nezávislosti a romantiky, by sa stal miláčikom strany,“ napísal Cameron. „(Johnson) nechcel riskovať, že túto korunu získa iná významná osoba, predovšetkým pokiaľ by to mal byť Michael Gove,“ doplnil. „Prišiel k záveru, že (Johnson) riskoval ohľadne výsledku referenda, ktorému neveril, pretože by mu to pomohlo v jeho politickej kariére,“ uviedol Cameron. Expremiér tiež v texte zdôraznil, že napriek tomu, že Johnson opakovane povedal, že Spojené kráľovstvo musí Úniu opustiť 31. októbra, v súkromí hovoril o možnosti vyhlásenia referenda po nových rokovaniach s Úniou.


Ruského obrancu naďalej nechcú pustiť do NHL. Pre domáce násilie

NEW YORK. Vedenie zámorskej hokejovej NHL predĺžilo suspendáciu pre ruského obrancu odsúdeného za domáce násilie Viačeslava Vojnova aj na sezónu 2019/2020. Ruský hokejista sa voči rozhodnutiu vedenia NHL môže odvolať. So situáciou sa oboznamuje aj hráčska asociácia NHLPA. Sudca v USA vyhovel v lete 2018 jeho žiadosti o zrušenie odsúdenia. Podľa polície rodák z Čeľabinska v októbri 2014 udrel, kopol a škrtil svoju ženu v ich dome v Redondo Beach. Vojnov si odsedel trojmesačný trest a po tom, čo bol zadržaný americkými imigračnými úradníkmi, dobrovoľne súhlasil s návratom do Ruska. Vojnov doposiaľ odohral v zámorskej profilige 190 zápasov so ziskom 81 bodov (18+63), po návrate do Ruska tri ročníky strávil v Kontinentálnej hokejovej lige (KHL), kde hral za SKA Petrohrad. V tejto sezóne nepôsobil v žiadnom klube. Informácie priniesol portál TSN.ca.


Čierna Hora a Chorvátsko bojujú s lesnými požiarmi, oheň rozdúchava vietor

Požiarov už zničili už množstvo porastov pri pobreží Jadranského mora.

PODGORICA, ZÁHREB. Hasiči v Čiernej Hore a Chorvátsku sa snažia dostať pod kontrolu viacero lesných požiarov, ktoré už zničili už množstvo porastov pri pobreží Jadranského mora. S odvolaním sa na miestne úrady o tom vo štvrtok informovala agentúra AP. Požiare v čiernohorskom národnom parku v pohorí Lovčen v strednej časti krajiny ohrozujú aj miestne mauzóleum, v ktorom je pochovaný známy čiernohorský básnik a vládca z 19. storočia Petar II. Petrovič-Njegoš. Oheň podľa úradov ešte viac rozdúchava silný vietor. V susednom Chorvátsku sa približne 150 hasičom a vojakom podarilo s pomocou hasiacich lietadiel dostať pod kontrolu obrovský požiar, ktorý ohrozoval dediny v okolí letoviska Šibenik. Podľa slov veliteľa miestnej protipožiarnej jednotky viaceré indície naznačujú, že oheň založil neznámy podpaľač.


Súd dal dvojročnú podmienku extrémistovi

Tomáš Srnec spáchal zločin a prečin rozširovania extrémistických materiálov.

BANSKÁ BYSTRICA 24. augusta (SITA) – Trest dva roky odňatia slobody podmienečne za extrémistické prejavy uložil dnes sudca na pracovisku Špecializovaného trestného súdu (ŠTS) v Banskej Bystrici 30-ročnému Tomášovi Srncovi z obce Lupoč v okrese Lučenec. Súd vyhlásil rozsudok po tom, ako schválil dohodu o vine a treste, ktorú uzavreli prokurátor Úradu špeciálnej prokuratúry a obvinený Srnec. Srnec priznal, že najmenej od apríla 2011 do júna minulého roku na sociálnej sieti pod svojím menom zverejnením rôznych textových a obrazových materiálov prejavil extrémistické názory. Identické extrémistické materiály prechovával aj vo svojom mobile. Išlo o rôzne fotografie propagujúce skupiny a hnutia smerujúce k potláčaniu základných práv a slobôd. Zverejnil napríklad videoklip piesne slovenskej neonacistickej skupiny Biely odpor. Tiež zverejnil fotografiu zakladateľa celosvetovej nacistickej organizácie Blood & Honour Iana Stuarta Donaldsona a fotografiu britskej neonacistickej kapely Skrewdriver. Publikoval aj symboly nacistickej organizácie SS, ktoré používajú súčasné extrémistické a neonacistické skupiny a organizácie. Viaceré symboly spájal do koláží a nad jednu z nich pridal text „A keď sa to skombinuje, vznikne krásna kerka“.Tomáš Srnec tým spáchal zločin a prečin rozširovania extrémistických materiálov v súbehu s prečinom prejavu sympatie k hnutiu smerujúcemu k potlačeniu základných práv a slobôd. Verdikt súdu je právoplatný, pretože súčasťou dohody je záväzok obvineného, že sa voči nemu neodvolá. Extrémistovi zhabali mobil, v ktorom prechovával extrémistické materiály. Mobil Srnec vydal dobrovoľne pri domovej prehliadke svojho bratislavského obydlia v júni minulého roku.


USA pri operácii proti Bagdádímu zajali dvoch mužov

Bagdádí zahynul počas operácie amerických síl na severozápade Sýrie.

WASHINGTON. Pri špeciálnej operácii v Sýrii, ktorá vyústila do smrti vodcu džihádistickej organizácie Islamský štát (IS) abú Bakra Bagdádího, zajali americké sily dvoch mužov. Informáciu poskytol v pondelok predseda Zboru náčelníkov štábov ozbrojených síl Spojených štátov Mark Milley. "Pri operácii boli zajatí dvaja dospelí muži, živí," uviedol Milley na tlačovom brífingu v sídle amerického ministerstva obrany. "Nachádzajú sa vo väzbe a v dobre stráženom zariadení," dodal Milley podľa tlačovej agentúry AFP. Bagdádí zahynul počas nedeľňajšej operácie amerických síl na severozápade Sýrie. Podľa prezidenta Spojených štátov Donalda Trumpa odpálil na sebe samovražednú vestu počas úteku pred príslušníkmi amerických špeciálnych jednotiek, pričom okrem seba usmrtil aj tri svoje deti. Operácia sa odohrala pri malej dedine Báríšá v sýrskej severozápadnej provincii Idlib, iba päť kilometrov od sýrsko-tureckej hranice. Nástupcom Bagdádího na čele IS sa stal bývalý vojak z Iraku Abdalláh Kardáš, známy ako hádží Abdalláh Afarí. Obyvatelia dediny Báríšá boli podľa agentúry DPA šokovaní, že ich susedom bol najhľadanejší muž na svete, po ktorom pátrali viaceré krajiny celé roky. Bagdádí založil samozvaný kalifát a povzbudzoval nasledovníkov k páchaniu násilia, nech žijú kdekoľvek. Podľa obyvateľa Ahmada Saúda Husajna sa operácia začala v sobotu pred polnocou a trvala do nedeľňajšieho svitania. Uviedol, že vojaci, ktorí rozprávali cudzím jazykom, mali arabského tlmočníka. Vojaci upozornili obyvateľov, aby sa vyhýbali danej oblasti, uviedol ešte Husajn citovaný DPA. "Celé okolie obkľúčili, nad oblasťou veľmi nízko prelietavali vrtuľníky a iné lietadlá, ale takisto zablokovali všetky cesty vedúce do tejto oblasti," opísal situáciu Hasan. Dodal, že vedel, že táto akcia je zameraná proti niekomu veľmi nebezpečnému, ale ani vo sne mu nenapadlo, že je to Bagdádí. "Dozvedel som sa to zo správ a videl som aj mnoho novinárov, ako si tam nasledujúci deň fotografovali dom zrovnaný so zemou," pokračoval Husajn. Dedinčania tiež agentúre DPA uviedli, že terčom operácie bol dom, ktorý stál na západnom okraji dediny. Bol trochu izolovaný a ľudia, čo v ňom žili, sa nikdy nestýkali s ostatnými. Ďalší obyvateľ Ahmad Muhammad povedal, že Bagdádího vždy pokladal za civilistu-obchodníka, ktorý predával potraviny z obilnín a olivy a bol vysídlený z provincie Aleppo. "Vždy na mňa pôsobil ako bežný civilista," doplnil. Podľa Muhammada po operácii našli šesť tiel, väčšinou žien a detí, ktoré boli ťažko zohavené. Báríšá sa nachádza v horskej oblasti s olivovými hájmi, iba približne päť kilometrov od sýrsko-tureckej hranice.


Záchranári ukončili pátranie po nezvestných turistoch vo Švajčiarsku

Nezvestní turisti boli v údolí Bondasca a pravdepodobne ich zasiahli valiace sa sutiny.

VIEDEŇ. Pátranie po ôsmich turistoch nezvestných vo Švajčiarsku po mohutnom zosuve skalného masívu sa v sobotu skončilo. Informovala o tom agentúra DPA s odvolaním sa na hovorkyňu polície Sandru Scianguettaovú. "Vyčerpali sme všetky možnosti, pomocou ktorých by sme mohli nezvestných ľudí nájsť," konštatovala. "Padlo rozhodnutie zastaviť pátranie po nezvestných," uzavrela hovorkyňa. V stredu sa z hory Piz Cengalo (3369 metrov nad morom) na švajčiarsko-talianskej hranici uvoľnili približne štyri milióny kubických metrov skál a valili sa dolu údolím Bondasca vo švajčiarskom kantóne Graubünden, kde sa podľa predpokladov práve nachádzali ôsmi turisti. Záchranári podľa hovorkyne dospeli k záveru, že nezvestní turisti z Nemecka, Švajčiarska a Rakúska boli v údolí Bondasca a pravdepodobne ich zasiahli valiace sa sutiny. Pátracie tímy podľa nej vzali do úvahy čas, ktorý uplynul od stredajšieho zosuvu, ako aj nebezpečenstvo, ktoré záchranárom v tejto oblasti hrozí. V piatok totiž došlo v tomto údolí aj k druhému zosuvu skál z hory Piz Cengalo.


Militanti z Hamasu vystrelili rakety na južný Izrael

Izraelská armáda reagovala protiútokom a zasiahla ich stanovištia v Pásme Gazy.

JERUZALEM. Militanti z hnutia Hamas vystrelili z Pásma Gazy niekoľko rakiet na južnú časť Izraela. Dve z nich armáda zneškodnila pomocou protiraketového systému vzdušnej obrany Iron Dome. Tretia explodovala v obývanej oblasti a zničila budovu. Izraelská armáda na to zareagovala útokom na stanovištia Hamasu. Incidenty si nevyžiadali zranených. Izrael viní militantnú skupinu Hamas kontrolujúcu Pásmo Gazy zo všetkých útokov prichádzajúcich z tohto územia, bez ohľadu na to, kto rakety vystrelí. Počet útokov z Pásma Gazy sa zvýšil po tom, ako americký prezident Donald Trump uznal Jeruzalem za hlavné mesto Izraela.


Kuzminová sa ešte nerozhodla, či pomôže ženskej štafete. Športujem stále s chuťou, vraví

BRATISLAVA. Hlavnou otázkou ostatných mesiacov v súvislosti so slovenským biatlonom je to, či trojnásobná olympijská šampiónka Anastasia Kuzminová po ukončení individuálnej športovej kariéry zostane v kolotoči Svetového pohára aspoň ako členka štafiet. Definitíva v tomto smere ešte nepadla. "Moja kariéra je už ukončená, je tam ešte maličké váhanie ohľadom štafiet. Informovať o tom budem v úvode októbra," povedala v stredu 35-ročná rodáčka z ruského Ťumenu počas návštevy športovej konferencie v Bratislave. Priblížila aj to, aké mala leto. "Nemalo dovolenkový ráz, v našej rodine to také asi nebude nikdy. Športovať a hýbať sa neprestaneme. Pripravovala som sa na exhibičné preteky. Bola to aj motivácia na tréningy, keďže som pred letom nechala otvorenú otázku, či pomôžem dievčatám v štafete. Leto ako celok beriem veľmi pozitívne. Trénovala som totiž v uvoľnenom režime. Na tréningoch som nemusela, ale chcela. Nie každý vrcholový športovec sa tým môže pochváliť," priznala šesťnásobná olympijská medailistka. "Športovala som s chuťou a mala som z toho obrovskú radosť," doplnila. Aj keď je ešte otvorená jej účasť v štafetách, individuálnym súťažiam je koniec. "Rozhodnutie o konci kariéry prišlo omnoho skôr. Minulá sezóna bola už len bonusom pre mňa aj pre fanúšikov a priaznivcov biatlonu," povedala Anastasia Kuzminová a dodala: "Po dvadsiatich rokoch vo vrcholovom športe je umenie povedať stop v správnom okamihu."


Národniari vítajú, že Čaputová podpísala zákon o kampani aj skôlkach

Eva Antošová zo SNS tvrdí, že nebol dôvod, aby prezidentka zákony nepodpísala.

BRATISLAVA. Slovenská národná strana (SNS) vníma pozitívne, že prezidentka Zuzana Čaputová podpísala dva zákony napriek politickým tlakom. Ide o zákon o financovaní politických kampaní a zákon o predprimárnom vzdelávaní. Vyplýva to zo stanoviska SNS, ktoré agentúre SITA poskytla hovorkyňa strany Zuzana Škopcová. Podľa národniarov, SNS navrhuje rozumné zákony, ktoré sú kvalitne legislatívne pripravené. „Nebol dôvod ich nepodpísať. Napriek politickým tlakom ich pani prezidentka svojím podpisom uviedla do života a my sme radi, že pomôžu ľuďom,“ vysvetlila poslankyňa za SNS Eva Antošová. Poslankyňa SNS to uviedla s tým, že zmeny volebnej kampane nie sú namierené proti niekomu, ako to tvrdia niektoré strany, ale sú za niečo. „Politika by nemala byť o investícii,“ uviedla Antošová v súvislosti so schváleným a prezidentkou podpísaným zákonom o zmene volebných pravidiel.Novelizuje sa zákon o volebnej kampani i zákon o politických stranách. Zmeny vytvárajú rovnaké súťažné podmienky pre politické strany a politické hnutia súperiace vo voľbách o hlasy voličov. Politické strany a politické hnutia majú okrem iného podľa novely obmedzenia možnosti financovania, limit na volebnú kampaň tri milióny eur, zavádzajú sa maximálne členské príspevky. Novelou zákona o volebnej kampani sa upravujú napríklad niektoré sankčné ustanovenia. V nadväznosti na úpravy v zákone o volebnej kampani sa v úzko súvisiacom zákone o politických stranách a politických hnutiach ustanovuje maximálna suma ročného členského príspevku, ktorú môže politická strana prijať od jedného člena, na sumu 10 000 eur. Tiež sa stanovuje, aby politická strana počas jedného volebného obdobia do Národnej rady mohla prijať v súhrne najviac 3 500 000 eur z darov, iných bezodplatných plnení, pôžičiek a úverov aj príjmov strany z členských príspevkov. SNS teší aj podpísanie novely školského zákona, ktorý zavádza povinnú predškolskú dochádzku pre všetky päťročné deti. „Ďakujeme najmä za všetky päťročné deti, ktoré dostanú rovnaké šance pred začiatkom povinnej školskej dochádzky na základných školách,“ povedala poslankyňa a podpredsedníčka SNS Eva Smolíková. Podľa ministerky školstva Martiny Lubyovej ide o jeden zo zásadných krokov, ktorý pomôže zlepšiť výsledky našich žiakov v medzinárodných testovaniach a zároveň pomôže dosiahnuť zaškolenosť u detí z marginalizovaných rómskych komunít a zo sociálne znevýhodneného prostredia. Novela súčasne zakazuje politickú činnosť v školách a zavádza povinnosť odpisov z registra trestov pre všetkých pedagógov.


KOMERČNÝ OBSAHLast minute tipy: Egypt na šesť spôsobov

V októbri začína v Egypte ideálna sezóna na exotickú dovolenku. Užijete si teplo bez extrémnych horúčav, navyše za rozumné ceny.

Článok bol vytvorený v spolupráci s portálom dovolenka.sme.sk. Egypt je obľúbenou krajinou pre mnoho turistov. Ponúka pestrú škálu rekreačných oblastí a zábavy, jedinečné historické pamiatky a prírodné krásy. Príjemným obdobím na návštevu Egypta je október až máj, kedy teploty nestúpajú k letným maximám. Mnoho turistov prichádza práve teraz za pamiatkami vo vnútrozemí. Ale aj na pobreží je stále príjemne a teplo.  Ak sa rozhodujete, kam do Egypta sa vybrať, pozrite si nášho malého sprievodcu vybranými letoviskami. Mestečko El Gouna, severne od Hurghady, je typickým egyptským letoviskom na pobreží Červeného mora. Za približne 3,5 hodiny letu dosiahnete krásne pobrežie s dlhým úsekom pláží, malebné mestečko s útulným prístavom a vynikajúcu turistickú infraštruktúru. Priestranné pláže, plytké vody a skvelý vietor vytvárajú v El Gouna ideálne podmienky pre kitesurfing. Nájdete tu päť špecializovaných centier s ponukou medzinárodne uznávaných kurzov pre začiatočníkov aj pokročilých surferov. V El Gouna nájdete aj zábavný park pre wakeboardning a vodné lyžovanie. Cable Park je jedným z najväčších svetových parkov svojho druhu. Poskytuje veľký a rôznorodý priestor pre adrenalínovú jazdu pri ťahaní lanom. Hurghada patrí medzi popredné egyptské letoviská na pobreží Červeného mora. Napriek množstvu turistov si zachovala svoje prírodné a historické čaro. Dnes tretie najväčšie mesto v Egypte ponúka skutočnú dovolenkovú rôznorodosť. Od radovánok k teplom mori až po výlety do púšte a k slávnym pamiatkam. Užiť si možno aj rušný nočný život v rade klubov, diskoték a nočných barov. Samotné mesto sa člení na tri hlavné časti. Prímorské rezorty na plážach s jemným pieskom nájdete v časti Sigala. Tu a v historickom centre mesta nájdete množstvo obchodíkov a tradičných miestnych trhov. Pri zjednávaní môžete cenu znížiť aj o 75%. Široká škála ponúkaných tovarov robia z Hurghady ideálnu príležitosť na nákupné potulky. Ceny sa nezjednávajú iba v reštauráciách a drogériách. Makadi Bay je letovisko asi 30 km južne od Hurghady. Nachádza sa v malom zálive a v jeho strede je krásna piesočná pláž. Mestečko tvoria výhradne hotelové rezorty a ich infraštruktúra. Nájdete tu aj malú nákupnú pasáž s obchodmi, reštauráciami aj lekárňou. Hneď za poslednými stavbami Makadi Bay nájdete iba Arabskú púšť. Makadi Bay je obľúbené pre krásny koralový útes. Priamo v prednej časti pláže už nájdete menší koralový útes, ktorý je ľahko dosiahnuteľný aj pre začiatočníkov. Väčšie možnosti a bohatšie koraly môžete objavovať v severnom krídle zálivu s dlhšími úsekmi koralového útesu. Malé, pokojné a tiché mestečko Marsa Alam leží v juhovýchodnej časti Egypta. Pláže v okolí sú ako z rozprávky a frekvencia turistov je oveľa nižšia ako vo veľkých letoviskách. Skutočným pokladom Marsa Alam je ale jeho podmorský svet. Lagúny chránené útesmi sú ako stvorené pre potápanie a šnorchlovanie. Pobrežné vody sú plné pestrofarebných druhov rýb. Objavovať možno krásne koralové útesy a spestrením potápania sú aj mnohé vraky potopených lodí. Stretnúť môžete morské korytnačky aj delfíny. K najlepším plážam v Marsa Alam patria Sharm El Luli Beach a Abu Dabbab Beach. Sahl Hasheesh je novovybudovaný rezort s modernými hotelmi iba 14 kilometrov od Hurghady. Nachádza sa v krásnom zálive s 12 km dlhou piesočnou plážou. Záliv je dlho známy pre nádherné more a výborné potápačské príležitosti. Historické centrum mesta má krásnu pobrežnú promenádu s rušnou obchodnou atmosférou. Rezort je vybudovaný v autentickom arabskom štýle s množstvom arabesiek. Ponúka široké spektrum atrakcií pre zábavu, vodné športy a nočný život. Sahl Hasheesh je doslova luxus obklopený nedotknutou púšťou a s ohromujúcou kulisou hôr. Sharm el Sheikh leží na južnom cípe Sinajského polostrova a patrí k najobľúbenejším destináciám v Egypte. Letovisko ponúka širokú škálu hotelov, vrátane najlepších luxusných hotelových centier. Pobrežie Sharm el Sheikh je populárne predovšetkým pre vodné športy, rekreačné potápanie a šnorchlovanie. Za najlepšie miesta na potápanie sú považované útesy Tiran a Ras Mohammed, ktorý bol vyhlásený za národný park. Sharm el Sheikh je tiež ideálnou destináciou na výlety do Sinajskej púšte. Safari si môžete zvoliť rôznymi dopravnými prostriedkami a dobrodruhovia sa môžu vydať na výlet na horu Sinaj. Pre spoznávanie typického Egypta sú ideálne prehliadky starého mesta Sharm a jeho slávnych trhov.


Poľský Senát schválil kontroverzný zákon, ľudia v uliciach protestujú

Zákon o reorganizácii najvyššieho súdu musí ešte podpísať prezident.

VARŠAVA. Horná komora poľského parlamentu Senát schválil v noci bez úprav kontroverzný zákon o reorganizácii najvyššieho súdu. Vo varšavských uliciach skandujú davy: zradcovia, zradcovia, zradcovia! Uviedla to agentúra AP. Zákon prešiel napriek širokej medzinárodnej kritike, a to aj zo strany Európskej komisie. K demonštrantom pred budovou Senátu vyšli podľa webu denníka Gazeta Wyborcza opoziční senátori a poďakovali im za podporu. Robili sme, čo sme mohli, povedali im. Zákon prešiel pomerom hlasov 55 ku 23, dvaja senátori vládnej strany Právo a spravodlivosť (PiS), ktorá ho presadzovala, Aleksander Bobko a Jarosław Obremski, sa hlasovania zdržali. Návrh z dielne konzervatívnej vládnej strany už predtým schválila dolná komora poľského parlamentu (Sejm). PiS má v oboch komorách väčšinu. Aby zákon vstúpil do platnosti, musí ho ešte podpísať poľský prezident Andrzej Duda. V poľských mestách proti nemu protestujú desiatky tisíc ľudí, vo Varšave blokujú výjazd zo Senátu. Líder PiS Jaroslaw Kaczyňski tvrdí, že justičný systém v Poľsku je zastaraný, neefektívny a potrebuje reformu a nové tváre, keďže v ňom stále pôsobia ľudia z komunistických čias. Časť kritikov zákona tieto jeho argumenty uznáva, ale iní, ako aj samotní sudcovia, ich označili za nesprávne. Odporcovia návrhu vyčítajú, že umožní politikom, aby kontrolovali súdnu moc, ktorá tak stratí svoju nezávislosť.


Volka v Holandsku porazili iba šprintérske hviezdy, predbehol majstra Európy

Dvadsaťročný Volko zabehol v tretej tohtoročnej dvojstovke svoj štvrtý najlepší výkon v kariére.

HENGELO. Na mítingu IAAF World Challenge v holandskom Hengele si výborne počínali obaja slovenskí účastníci. Ján Volko (BK HNTN Bratislava) bežiaci v prvej dráhe obsadil v behu na 200 m v náročných podmienkach (dážď, protivietor) výborné 4. miesto časom 20,73 sekundy a len o 7 stotín zaostal za vlastným rekordom SR z 13. mája 2017 v Prahe na Juliske v českej extralige. "S umiestnením som spokojný, čas zodpovedá prvej dráhe a protivetru. Stálo ma to však viac síl ako zvyčajne, rovnako predpretekový rytmus som nemal štandardný. Takže som rád, že som to zvládol. Už sa teším domov. Snáď už organizátori mítingov budú pri mojom mene uvažovať o výhodnejšej dráhe," uviedol na facebooku Ján Volko. Volka zdolali len veľké šprintérske hviezdy: Brit Danny Talbot (20,36), bronzový na 200 m na ME 2012 aj 2016, bronzový z MS 2015 v Pekingu Anaso Jobodwana z JAR (20,62) a majster Európy na 200 m z Zürichu 2014 Brit Adam Gemili (20,64). Za zverencom trénerskej dvojice Naďa Bendová - Róbert Kresťanko však skončil Holanďan Churandy Martina, majster Európy 2012 na 200 m a 2016 na 100 m. Dvadsaťročný Volko zabehol v tretej tohtoročnej dvojstovke svoj štvrtý najlepší výkon v kariére, rýchlejší bol len pri spomenutom slovenskom rekorde 20,66 a dvakrát vlani - v B-kategórii Európskeho pohára klubov v Ešte som necítila tlak, nevedela som odhadnúť do čoho idem a bežala som uvoľnene. S pribúdajúcimi pretekmi už rastie napätie a aj očakávania kvalitného času. S výsledkom z Hengela som však spokojná. Leirii (20,69) a na Zlatej tretre v Ostrave (20,70). Ďalší štart ho čaká v sobotu 17. júna v Šamoríne na mítingu Pravda - Televízia - Slovnaft a pobeží aj proti výbornému Turkovi Gulijevovi či Kanaďanovi Rodneymu. Limit na augustové MS v Londýne je 20,44 sekundy. Štvrtá na 400 m na halových ME 2015 v Prahe a šiesta na halových MS 2016 v Portlande Iveta Putalová potvrdila výbornú letnú formu aj v nedeľu. V Hengele obsadila 6. miesto časom 52,34 sekundy, čo je jej druhý najlepší výkon v kariére. Rýchlejšie zvládla 400 m len vo finále na Svetovej univerziáde v juhokórejskom Kwangdžu 2015 (52,18) "Dážď mi až tak neprekážal, škoda vetra, ale ten sme mali všetky rovnaké, nemôžem sa na to vyhovárať. Verím, že na péteeske padne - ak už nie slovenský rekord - aspoň limit na svetový šampionát," uviedla Iveta Putalová. "Z troch tohtoročných štvorstoviek bola pocitovo najlepšia prvá v Turnove. Ešte som necítila tlak, nevedela som odhadnúť do čoho idem a bežala som uvoľnene. S pribúdajúcimi pretekmi už rastie napätie a aj očakávania kvalitného času. S výsledkom z Hengela som však spokojná." Putalovej tréner Marcel Lopuchovský vyzdvihol stabilnú a kvalitnú formu svojej zverenky. V Turnove bežala 400 m za 52,41, v Rehlingene len o štyri stotinky pomalšie a teraz v Hengele 52,34. "Čo by sme dali vlani za takéto tri štvorstovky," povzdychol si tréner. "Hengelskú rozbehla zo všetkých troch tohtosezónnych najrýchlejšie: dvojstovku za 24,6 a trojstovku, keď už bežala v protivetre, za 37,6. Sily jej zostali aj v závere, to je cenný poznatok. Myslím si, že potrebujeme ešte trochu času, musíme byť trpezliví. Verím, že limit na MS aj slovenský rekord padnú." MUŽI 200 m (-1,2): 1. Talbot (V. Brit.) 20,36, 2. Jobodwana (JAR) 20,62, 3. Gemili (V. Brit.) 20,64, 4. Ján Volko (SR) 20,73, 5. Martina (Hol.) 20,76 400 m: 1. Janežič (Slovin.) 45,43, 2. Nkobolo (Botsw.) 45,71, 3. Bonevacia (Hol.) 45,95 800 m: 1. Kupers (Hol.) 1:44,99, 2. Kinyamal (Keňa) 1:45,65, 3. Langford (V. Brit.) 1:45,91 1500 m: 1. Mikhou (Bahr.) 3:31,34 - svetový výkon roka (SVR), 2. Kejelcha (Et.) 3:32,94, 3. Musagala (Ug.) 3:33,65 10 000 m: 1. Hadis 27:08,26 - SVR, 2. J. Mekonnen 27:09,08, 3. Alamirew (všetci Et.) 27:19,86 3000 m prek.: 1. Wale 8:12,28, 2. T. Seboka 8:13,22, 3. Beyo (všetci Et.) 8:13,24 110 m prek.: 1. Alkana (JAR) 13,47, 2. Manga (Fr.) 13,49, 3. Cabral (Kan.) 13,52 diaľka: 1. Manyonga 862, 2. Samaai (obaja JAR) 834, 3. Forbes (Jam.) 829 disk: 1. Gudzius (Lit.) 66,34, 2. Dacres (Jam.) 65,71, 3. Stahl (Švéd.) 64,44 ŽENY 100 m (-1,3): 1. Schippersová (Hol.) 11,08, 2. Okagbareová (Nig.) 11,16 400 m: 1. Swietyová (Poľ.) 51,15, 2. C. Muirová (Kan.) 51,65, 3. Li. De Witteová (Hol.) 51,93, 4. Jeleová (Botsw.) 52,09, 5. La. De Witteová (Hol.) 52,28, 6. Iveta Putalová (SR) 52,34 1500 m: 1. Hassanová (Hol.) 3:56,12 - SVR, 2. Sadová (Et.) 4:00,98, 3. W. Chebetová (Keňa) 4:01,32 10 000 m: 1. G. Burková 30:40,87 - SVR, 2. Teferiová 30:41,68, 3. Olijrová (všetky Et.) 30:44,57 3000 m prek.: 1. S. Assefová 9:07,06, 2. Adamuová (obe Et.) 9:28,67 100 m prek.: 1. Dutkiewiczová (Nem.) 12,86, 2. Castlinová (USA) 12,92 výška: 1. Lasickiené (Rus.) 204 - SVR (trikrát sa pokúšala o svetový rekord 210 cm), 2. Jungfleischová (Nem.) a Okunevová (Ukr.) obe 190 žrď: 1. Morrisová (USA) 465, 2. Mullinová (Rus.) 465, 3. Peinadová (Venez.) 455 oštep: 1. Chaladovičová (Biel.) 63,90, 2. Hussongová (Nem.) 61,25 4 x 100 m: 1. Nemecko 42,25, 2. Holandsko 43,02, 3. Ukrajina 43,22


Turecko prijalo druhú dodávku ruského systému protivzdušnej obrany

Vojenské vzťahy Ruska a Turecka znepokojujú NATO.

ANKARA. Turecko dostalo druhú dodávku ruského systému protivzdušnej obrany S-400. Informovala o tom agentúra Anadolu s odvolaním sa na vyhlásenie tureckého ministerstva obrany. "Druhá dodávka súčastí systému protivzdušnej obrany S-400 dorazila na vojenskú leteckú základňu Murted neďaleko Ankary," uviedlo ministerstvo na Twitteri s tým, že proces dodávok bude pokračovať približne ešte jeden mesiac. Ankara dostala prvú dodávku systému S-400 v júli. Dodávka prvej batérie systému bola ukončená 25. júla. Vojenské vzťahy Turecka s Ruskom sú predmetom znepokojenia zo strany Severoatlantickej aliancie (NATO) a zvlášť USA po tom, ako Ankara uprednostnila nákup S-400 pred americkým systémom Patriot. Spojené štáty tvrdia, že tento arzenál je nekompatibilný s NATO a predstavuje hrozbu pre americký program viacúčelových stíhacích lietadiel Lockheed Martin F-35 Lightning II. Washington preto zrušil účasť Turecka na tomto výcvikovom programe a zároveň pohrozil uvalením sankcií na Ankaru. Systém S-400 je určený na ničenie všetkých typov moderných a perspektívnych vzdušných útočných prostriedkov. Je schopný zasiahnuť aerodynamické ciele do vzdialenosti 400 kilometrov a taktické balistické ciele letiace rýchlosťou 4,8 km/s do vzdialenosti 60 kilometrov, a to vo výške niekoľkých metrov až niekoľkých desiatok kilometrov.


Francúzsky prezident vymenoval za premiéra opäť Édouarda Philippa

Zloženie novej francúzskej vlády by malo byť známe do stredajšieho večera.

PARÍŽ. Francúzsky prezident Emmanuel Macron v pondelok večer opäť vymenoval do funkcie predsedu vlády Édouarda Philippa, ktorý predtým - v súlade s tradíciami krajiny - podal po voľbách do Národného zhromaždenia demisiu. Súčasne ho poveril zostavením nového vládneho kabinetu. Informoval o tom úrad hlavy štátu v Paríži. Keďže Macronova strana Republika v pohybe (LREM) získala v 577-člennom Národnom zhromaždení absolútnu väčšinu, podľa skoršieho vyjadrenia hovorcu vlády Christopha Castanera budú zmeny v kabinete "technické a nie ďalekosiahle". Ako vyplýva z informácie Elyzejského paláca, zloženie novej francúzskej vlády by malo byť známe do stredajšieho večera. Úrad francúzskeho prezidenta už skôr informoval, že sa najvyšší francúzsky predstaviteľ obrátil na ministra pre územné plánovanie Richarda Ferranda, ktorého vyšetruje prokuratúra v Breste, so žiadosťou, aby už nepôsobil vo vládnej funkcii a ujal sa namiesto toho riadenia parlamentnej frakcie LREM. Tento politik, blízky prezidentovi, po prijatí u hlavy štátu potvrdil, že jej ponuku akceptoval.


Na budove Apollo 1 s narušenou statikou sa začali asanačné práce

V rámci recyklácie materiálu si niektoré veci našli svoje využitie v OZ Cvernovka.

BRATISLAVA. V bratislavskej mestskej časti Ružinov sa v druhej polovici septembra začínajú asanačné práce na budove Apollo 1 s narušenou statikou. Práce plánujú ukončiť v priebehu budúceho roka. Informovala o tom spoločnosť HB Reavis Slovakia.Firma, ktorá zabezpečuje asanáciu budovy, sa podľa svojich slov snaží zrecyklovať čo najviac materiálu. "V rámci recyklácie si niektoré veci našli svoje využitie v OZ Cvernovka, ktorým sme zo starého Apolla odovzdali napríklad dvere, zárubne či serverové rackové skrine. Okrem toho recyklujeme všetky kovy, teda meď, hliník, oceľové konštrukcie, ďalej sklo, kamenné dlažby, štrk zo strechy, technologické zariadenia, káblové rozvody a podobne," uviedla pre agentúru SITA Country Marketing & PR Manager HB Reavis Slovakia Martina Jamrichová. Dodala, že zrecyklujú aj betón, ktorý sa v rozdrvenom stave následne dá použiť na výstavbu chodníkov.Do konca roka plánujú vykonať čistiace či počiatočné búracie práce v interiéri budovy, preto daná aktivita nezasiahne obyvateľov Ružinova. Začať chcú s vypratávaním výťahov, klimatizácií, kotlov, zdravotechniky, podláh, izolácií či sadrokartónových priečok. O ďalších krokoch bude firma HB Reavis Slovakia verejnosť informovať, avšak jednou z podmienok, "ktoré sú súčasťou búracieho povolenia, je aj to, že stavba bude odstránená bez použitia výbušním, a tak, aby to malo čo najmenší možný negatívny dopad na okolie (hlučnosť, prašnosť, vibrácie)", uviedla pre agentúru SITA hovorkyňa bratislavskej mestskej časti Ružinov Tatiana Tóthová.Budovu Apollo Business Centra otvorili na jar v roku 2005. O desať rokov, teda v roku 2015, sa potvrdili problémy s konštrukciou. "Ružinovský stavebný úrad vtedy vyzval spoločnosť, aby neodkladne vykonala všetky preventívne opatrenia v zmysle záverov predloženého statického posudku, zabezpečila vypracovanie projektovej dokumentácie pre stavebné povolenie pre trvalú sanáciu dotknutých častí stavby, predložila žiadosť o stavebné povolenie a aby postupovala pri vykonávaní preventívnych opatrení v dotknutých priestoroch stavby podľa statického posudku a v zmysle ďalšej dokumentácie vypracovanej statikom," dodala na záver Tóthová.


Treba zabrániť teroristom zneužiť akcie Turkov v Sýrii, tvrdí Putin

SOČI. Podľa ruského prezidenta Vladimira Putina je nevyhnutné zabrániť teroristom zneužiť akcie tureckej armády na severovýchode Sýrie. Vyhlásil to na tlačovej konferencii po utorňajšej schôdzke s tureckým prezidentom Recepom Tayyipom Erdoganom v ruskom čiernomorskom letovisku Soči. "Je dôležité, aby členovia teroristických organizácií, najmä Islamského štátu, ktorých militantov väznia kurdské ozbrojené sily a snažia sa o útek, nezneužívali akcie tureckých ozbrojených síl," citovala šéfa Kremľa agentúra TASS. Putin uviedol, že rozhovor s Erdoganom im umožnil prikročiť k zásadným rozhodnutiam v prípade Sýrii. "Môžem len vyjadriť spokojnosť so skutočnosťou, že v dôsledku dosť dlhej a náročnej práce sa nám podarilo dosiahnuť dohody, ktoré budú zverejnené po vyhláseniach ministrov zahraničných vecí oboch krajín, ktoré sú podľa môjho názoru veľmi dôležité, ak nie je významné, a pomôžu vyriešiť komplikovanú situáciu na sýrsko-tureckej hranici," povedal ruský prezident.


USA sa už pripravujú na dobytie bašty Islamského štátu Rakky

Na stretnutí medzinárodného spoločenstva v Paríži to vyhlásil americký minister obrany Ashton Carter.

PARÍŽ. Koalícia vedená Spojenými štátmi sa už intenzívne pripravuje na začatie operácie zameranej na dobytie jednej z hlavných bášt Islamského štátu (IS) – sýrskeho mesta Rakka. Oznámil to v Paríži na zasadnutí ministrov obrany hlavných krajín bojujúcich proti IS americký minister obrany Ashton Carter. Okrem ministrov obrany Francúzska a USA boli prítomní aj ich rezortní partneri z Nemecka, Nórska, Španielska, Austrálie, Dánska, Británie, Holandska, Talianska, Belgicka, Nového Zélandu a Kanady. Carter zároveň vyhlásil, že prípravy nijako nemeškajú. Reagoval tak na prejavy znepokojenia svojich kolegov na čele s francúzskym ministrom obrany Jeanom-Yvesom Le Drianom, ktorí kritizovali fakt, že sa o mesto ešte nebojuje. Podľa agentúry AP sa najmä Francúzi obávajú toho, že pokiaľ nebude IS vojensky zlomený, hrozia v ich krajine teroristické útoky podobného rozsahu ako vlani v novembri, keď v Paríži prišlo o život 130 ľudí. Niektoré zdroje k tomu neoficiálne dodávajú, že francúzski predstavitelia si želajú dosiahnuť presvedčivé výsledky na blízkovýchodnom bojisku pred prezidentskými a parlamentnými voľbami na konci jari budúceho roka. Francúzsky prezident Francois Hollande vyzval na jednotu medzi irackou armádou a kurdskými jednotkami péšmarga v bitke o Mósul. Hollande varoval, že keď bojovníci IS ustúpia, budú chcieť zaútočiť na iných miestach. Preto je podľa neho nevyhnutné zdieľať spravodajské informácie, aby sa teroristi nemohli nikde ukryť. "Rakka bude poslednou baštou IS, keď padne Mósul," dodal Hollande. Rakka je jedným z dvoch hlavných centier Islamského štátu. Tým druhým je severoiracký Mósul, proti ktorému vedú už viac ako týždeň pozemnú ofenzívu iracké a kurdské sily. Carter však pripustil, že nie je ešte jasné, ktoré sily by mali dobýjať Rakku v rámci pozemnej operácie. Plánuje sa, že sa tak stane na základe rovnakého princípu ako v prípade Mósulu, teda že pôjde najmä o miestne jednotky. "Ktorá vojenská sila obsadí Rakku? Strategickým princípom koalície je, že musí ísť o efektívne a motivované miestne sily, ktoré musíme identifikovať a ktorým musíme umožniť zasiahnuť," povedal Carter podľa agentúry AFP. "To je možné vykonať iba s pomocou ľudí, ktorí tam žijú. Budeme sa totiž snažiť o trvalú porážku IS a trvalú porážku nemožno dosiahnuť vonkajšími silami," dodal šéf Pentagonu. Na parížskej schôdzke sa nezúčastnili predstavitelia Iraku a Turecka. Tureckí vojaci v súčasnosti cvičia kurdské oddiely péšmarga a sunnitské milície v oblasti irackého mesta Bašíka na boj proti IS. Turecká vojenská prítomnosť v Iraku však viedla k roztržke s vládou v Bagdade, ktorá požaduje odchod tureckých jednotiek z Bašíky. Bagdad zároveň odmieta tureckú účasť na ofenzíve v oblasti Mósulu.


Americké vrtuľníky sa opäť zastavia v Piešťanoch

Vrtuľníky poletia z Rumunska do Nemecka.

BRATISLAVA. Ministerstvo obrany SR upozorňuje obyvateľov Slovenska na prelet amerických vrtuľníkov AH 64 D Apache, ktorý je naplánovaný od 24. do 26. júna na trase z Rumunska do Nemecka aj cez naše územie. Ako ďalej agentúru SITA informovala hovorkyňa rezortu obrany Danka Capáková, pôjde o prelet siedmich vrtuľníkov cez územie západného Slovenska s medzipristátím v Piešťanoch. "Uvedený prelet bol vopred riadne schválený v zmysle platných medzinárodných zmlúv, ktorými je Slovenská republika viazaná," uviedla Capáková. Problematika medzipristátia amerických vrtuľníkov v Piešťanoch nedávno spôsobila spor medzi rezortami obrany a zahraničia. Podľa medializovaných informácii totiž rezort obrany pristátie amerických vrtuľníkov na letisku v Piešťanoch nepovolil, čo následne potvrdilo ministerstvo zahraničia. Ministerstvá nakoniec konštatovali, že išlo o nedorozumenie.


Obchodný prebytok Česka vo februári medzimesačne klesol

Český export aj import sa vo februári medziročne znížili.

PRAHA. Obchodný prebytok Českej republiky vo februári 2018 oproti januáru klesol, ale v medziročnom porovnaní sa zvýšil. Oznámil to v pondelok Český štatistický úrad (ČSÚ). Prebytok zahranično-obchodnej bilancie susednej republiky sa vo februári znížil na 18 miliárd korún (710,37 milióna eur) z 20,96 miliardy Kč v januári. Ale bol vyšší ako kladné saldo 15,66 miliardy Kč vo februári 2017. Český export aj import sa vo februári medziročne znížili, a to vývoz o 1,2 percenta a dovoz o 0,2 percenta. V medzimesačnom porovnaní klesol export o 3,6 percenta a import o 5 percenta. Za prvé dva mesiace tohto roka sa kladné saldo obchodnej bilancie Česka znížilo o 8,6 miliardy Kč na 33,7 miliardy Kč. (1 EUR = 25,339 CZK)


Slovenky vstúpili do kvalifikácie vysokou prehrou, nestačili na olympijské šampiónky

/kvalifikačná skupina č. 4/ Najviac bodov Ruska: Viachirevová 8/5, Kuznecovová 5, Malašenková a Kožokarová po 3 Zostava a góly Slovenska: Oguntoyeová (Furgaláková) - M. Rajnohová 4/1, E. Rajnohová 3, Habánková 2, Lanczová, Holešová, Trúnková, Bujnochová, Rebičová po 1, Bajčiová, Bíziková, Pócsiková, Patrnčiaková, Hudáková 0 Rozhodovali: Praštalová, Balvanová (obe BaH), 7 m hody: 8/7 - 2/1, vylúčené: 1:1. ROSTOV NAD DONOM. Slovenské hádzanárky podľahli vo svojom úvodnom zápase 4. skupiny kvalifikácie o postup na majstrovstvá Európy 2020 domácim Ruskám 15:34. Zverenkám trénera Pavla Streichera nevyšla najmä druhá polovica zápasu, keď druhý polčas prehrali 5:17. Srbsko - Švajčiarsko 35:23 (17:11) Najbližšie sa predstavia v nedeľu 29. septembra v Hlohovci proti Srbkám. Rusky, úradujúce olympijské šampiónky z Ria de Janeiro a aktuálne vicemajsterky Európy, sú na čele tabuľky o skóre pred Srbkami. Slovenky sú po prvom zápase na poslednom štvrtom mieste. Na šampionát postúpia dva najlepšie tímy. Pavol Streicher, tréner Slovenska: "Prvých dvadsať minút sme vzdorovali. Potom sme mali, žiaľ, zlý záver prvého polčasu, keď sme im dovolili utvoriť si náskok. V druhom polčase sme už nemali síl. Rusky točili dve formácie v rovnakej kvalite. Myslím si, že výsledok zodpovedá priebehu zápasu. Mali sme tiež problém s premieňaním šancí, najmä s takýmto súperom musíme využiť každú príležitosť na skórovanie. V prvom polčase sme mali dobré fázy v útoku aj obrane, ale po zmene strán sme už nemali sily. Na druhej strane, mnohé mladé hráčky dostali šancu hrať proti takémuto súperovi a dúfam, že to bude pre nich motivácia do ďalšej práce."


Consumer Reports ukázalo, ktoré nové autá by mali vydržať viac ako 300-tisíc kilometrov

V rebríčku obstáli Toyoty, Hondy a pickup Ford.

DETROIT, BRATISLAVA. Motory s turbami nahrádzajú veľkoobjemové atmosférické, namiesto kovov sa používajú plasty, elektroniky na palube pribúda. Výrobcovia zvyšujú výkon, znižujú spotrebu a zlepšujú bezpečnosť svojich áut na úkor spoľahlivosti a výdrže. Aj keď mnohí zákazníci považujú dnešné autá za krehkejšie v porovnaní so staršími modelmi, na trhu je stále dosť modelov, ktoré by mohli vydržať vysoký nájazd len s bežnou údržbou. K vysokej spoľahlivosti ich predurčuje dlhoročná reputácia výrobcu či modelového radu. Spotrebiteľská organizácia Consumer Reports zverejnila výsledky prieskumu poruchovosti áut s nájazdom vyše 200-tisíc míľ (približne 320-tisíc kilometrov) za posledných 12 mesiacov. Súčasné generácie desiatich najmenej poruchových jazdených áut majú podľa Consumer Reports najvyššiu pravedpodobnosť, že môžu bez väčších problémov prekonať túto hranicu. V rebríčku je šesť áut alebo SUV od Toyoty, tri od Hondy, a jeden pickup od Fordu. Organizácia Consumer Reports pôsobí v USA, preto z desiatky vybraných modelov niekoľko dostupných len na severoamerickom trhu. Viaceré z nich sú však v predaji aj na Slovensku - a Honda či Toyota zas v Európe ponúkajú aj iné, rokmi overené modely.


V Dánsku začalo horieť lietadlo, na palube mali byť členovia tímu Pink

ŠTOKHOLM. Na západe Dánska začalo v noci na utorok horieť súkromné dvojmotorové lietadlo typu Cessna. Nik z desiatich ľudí na palube stroja neutrpel zranenia, informovala agentúra DPA s odvolaním sa na miestnu políciu. K incidentu došlo krátko po pristátí lietadla pri meste Aarhus. Podľa informácií miestnych médií mal byť na palube lietadla typu Cessna 560XL manažér americkej speváčky Pink a niekoľko členov jej tímu, ktorí ju sprevádzajú na prebiehajúcom svetovom turné. Hovorca miestnej polície tieto správy odmietol komentovať. Lietadlo smerovalo do Dánska z nórskej metropoly Oslo, kde Pink v pondelok odohrala koncert. Kristin Svendsenová, organizátorka predaja lístkov na osloský koncert, pre nórske denníky Dagbladet a VG uviedla, že samotná speváčka na palube havarovaného stroja nebola. Medzi troma členmi posádky lietadla, ktoré bolo podľa polície zaregistrované v Nemecku, boli dvaja piloti pochádzajúci z Nemecka a Rakúska a nemecká letuška. Pasažieri zase pochádzali z Británie, Austrálie a Spojených štátov. Príčina nehody dosiaľ nie je známa, vyšetrujú ju príslušné úrady. Incident nijako neovplyvnil prevádzku aarhuského letiska. Pink, rodným menom Alecia Beth Mooreová, má v meste Horsens ležiacom na západe Dánska južne od Aarhusu, odohrať v stredu koncert. Následne sa má presunúť do Nemecka, kde ju už v piatok čaká ďalšie vystúpenie v meste Gelsenkirchen.


Polícia v Mogadiše ukončila militantské obliehanie hotela

Incident v somálskom meste si vyžiadal 23 obetí.

MOGADIŠO. Polícia v somálskom hlavnom meste Mogadišo ukončila obliehanie hotela, ktorý v sobotu poobede napadli militanti, po tom ako pred jeho bránou odpálili auto. Incident si vyžiadal 23 obetí a 30 zranených. Podľa policajného kapitána Mohameda Husajna získali bezpečnostné sily nad hotelom Nasa-Hablod kontrolu v nedeľu ráno, pričom troch ozbrojencov zabili a dvoch zajali. K útoku sa krátko po jeho vypuknutí prihlásila extrémistická skupina aš-Šabáb. Útok začal v sobotu poobede, keď pred vysoko stráženou budovou hotela nachádzajúcou sa blízko prezidentského paláca militanti odpálili bombu nastraženú v aute. Explózia zničila okolité vozidlá a spôsobila škody na ďalších budovách. Po odpálení bomby ozbrojenci vtrhli do hotela, v okolí bolo neskôr počuť ešte ďalšie dva výbuchy. Medzi zosnulými sú bývalý poslanec, bývalý minister, policajný plukovník či matka s tromi deťmi, informoval Husajn. Medzi zranenými je zase jeden z vládnych ministrov. K výbuchu došlo dva týždne po najhoršom útoku v histórii krajiny. V sobotu 14. októbra na rušnej ulici v somálskej metropole explodovala bomba nastražená v nákladnom aute a zabila vyše 350 ľudí.


Turecko poslalo za mreže 14 zamestnancov opozičného denníka

ISTANBUL. Turecký súd rozhodol v stredu o väzenských trestoch pre 14 novinárov a iných zamestnancov opozičného denníka Cumhuriyet. Informovala o tom oficiálna tlačová agentúra Anadolu. Súd novinárov podľa údajov agentúry uznal vinnými z "napomáhania teroristickej skupine" a vymeral im tresty od dvoch do siedmich rokov. Viní ich okrem iného zo spolupráce s kurdskými militantmi, krajne ľavicovými skupinami či hnutím exilového duchovného Fethullaha Gülena, ktorého vláda obviňuje z údajného pokusu o prevrat z roku 2016.Medzi odsúdenými sú významní tureckí novinári, šéfredaktor, investigatívny novinár či karikaturista. Šéfredaktor Murat Sabuncu označil verdikt za útok na novinárov a pokus o umlčanie Cumhuriyetu. Voči rozhodnutiu súdu sa plánujú odvolať.


USA podporujú právo Izraela na sebaobranu v konflikte s Hizballáhom

Washington varoval Hizballáh pred nepriateľskými krokmi.

WASHINGTON. Spojené štáty vyjadrili v nedeľu svoje znepokojenie z eskalácie napätia medzi Izraelom a šiitským hnutím Hizballáh na juhu Libanonu. Washington zároveň zdôraznil svoju podporu židovskému štátu, pričom varoval Hizballáh pred ďalšími "nepriateľskými krokmi". S odvolaním sa na vyhlásenie predstaviteľa amerického ministerstva zahraničných vecí o tom informovala agentúra AFP. "Sme si vedomí toho, čo sa deje a znepokojuje nás nárast napätia na (izraelsko-libanonských) hraniciach", uviedol pre AFP nemenovaný predstaviteľ ministerstva. Zdôraznil zároveň, že Spojené štáty plne podporujú "právo Izraela na sebaobranu", pričom dodal, že "Hizballáh by sa mal zrieknuť nepriateľských krokov, ktoré ohrozujú bezpečnosť Libanonu, jeho stabilitu a suverenitu". "Ide o ďalší príklad destabilizujúceho vplyvu Iránom podporovaných hnutí na mier a bezpečnosť v tomto regióne," uzatvoril predstaviteľ rezortu americkej diplomacie. Izrael vystrelil v nedeľu na juh Libanonu vyše 40 rakiet po tom, ako armáda židovského štátu informovala, že z Libanonu bolo v nedeľu vypálených niekoľko protitankových striel na izraelskú vojenskú základňu a vojenské vozidlá. Armáda potvrdila "niekoľko zásahov" a uviedla, že reagovala streľbou na "zdroje paľby a na ciele v južnom Libanone". K útoku sa prihlásilo Iránom podporované libanonské šiitské hnutie Hizballáh. Vyhlásilo, že zničilo izraelské "vojenské vozidlo" smerujúce do kasární Avivim a usmrtilo či zranilo jeho posádku. K incidentu došlo po tom, čo vodca libanonského šiitského hnutia Hizballáh Hasan Nasralláh sľúbil v sobotu odvetu za údajný minulotýždňový izraelský útok bezposádkovými lietadlami. Údajný izraelský dron sa zrútil v južnej časti Bejrútu, ktorý je baštou hnutia Hizballáh, zatiaľ čo ďalší vybuchol a zrútil sa v blízkosti prvého. Izrael sa k nasadeniu dronov v Bejrúte neprihlásil.


Dve stredoškoláčky z Nice plánovali odvetný teroristický útok

Radikalizoval ich islamista Rachid Kassim.

BRUSEL. Dve mladé obyvateľky francúzskeho mesta Nice plánovali spáchať teroristický útok. Počas septembra ich preto vypočúvala francúzska tajná služba DGSI. Informáciu priniesol denník Le Parisien a server 20 Minutes, ktorý sa odvoláva na zdroje z prostredia justície. V súčasnosti sú obe dievčatá, stredoškoláčky vo veku 17 a 19 rokov, vo väzbe a prokuratúra v Paríži spustila vyšetrovanie. Podozrieva ich, že boli v kontakte s radikálnym islamistom Rachidom Kassimom. Ten v mene takzvaného Islamského štátu  vyzýva zo Sýrie prostredníctvom šifrovanej aplikácie Telegram na páchanie atentátov vo Francúzsku. Podľa zdrojov blízkych vyšetrovaniu mala dvojica mladých žien spáchať útok na vopred stanovené ciele, aby pomstili nedávno zabitého hovorcu extrémistov Muhammada Adnáního, uvádza Le Parisien. Mladšia z dvojice počas vypočúvania údajne poprela, že by sympatizovala s džihádistami, ale priznala, že bola v kontakte s Kassimom a nenávidí vojakov. Staršia zadržaná nie je pre políciu neznáma. V roku 2014 ju vypočúvali pri zneškodňovaní džihádistickej bunky v Nice. údajne sa vtedy plánovala pridať do radov radikálnych islamistických bojovníkov. V ostatných týždňoch francúzska polícia zadržala viacero ľudí, z toho najmenej troch mladistvých, ktorí pod vplyvom propagandistu Rachida Kassima plánovali spáchať atentáty. Podľa premiéra Manuela Vallsa zostáva hrozba teroristických útokov vo Francúzsku veľmi vysoká.


Jazdec Quick Stepu vyhral etapu, hoci pri šprinte vytrhol fanúšikovi vlajku

Výsledky a poradia

Video zo šprintu

EDREMIT. Holanďan Fabio Jakobsen z tímu Deceuninck - Quick Step sa stal víťazom tretej etapy na 55. ročníku cyklistických pretekov Okolo Turecka, ktoré sú súčasťou kalendára WorldTour. Jakobsen vyťažil zo skvelej práce tímového kolegu Maximiliana Richezeho a v záverečnom šprinte etapy z Canakkale do Edremitu zdolal víťaza dvoch úvodných etáp Íra Sama Bennetta (Bora-Hansgrohe) a Brita Marka Cavendisha (Dimension Data). Slovenský zástupca tímu Bora-Hansgrohe na týchto pretekoch Erik Baška skončil na 89. mieste v rovnakom čase ako víťaz. Lídrom celkového poradia zostal Bennett s náskokom 20 sekúnd pred rakúskym tímovým kolegom Felixom Grossschartnerom a 22 sekúnd pred Kolumbijčanom Jhonatanom Restrepom (Manzana Postobon). Víťazný šprint 22-ročného Jakobsena bol o to pozoruhodnejší, že do cieľa si so sebou neplánovane priniesol tureckú vlajočku. Tá sa mu priplietla do cesty, keď nasadil k záverečnému šprintu a v rýchlosti ju vytrhol z rúk jednému z tureckých fanúšikov. "Toto víťazstvo je pre mojich tímových kolegov, bez nich by to nevyšlo. Nezastavila ma ani turecká vlajka, som rád, že som zvíťazil," uviedol Fabio Jakobsen. Zaujímavý je aj návrat 33-ročného Brita Marka Cavendisha na stupne víťazov po takmer desiatich mesiacoch. Na vlaňajších júnových pretekoch v Taliansku Adriatica Ionica Race bol v jednej z etáp druhý, na víťazstvo čaká od februára 2018 a triumfu v etape na Okolo Dubaja. Cavendish je držiteľ 146 víťazstiev v profipelotóne, až 30 z nich sa zrodilo na Tour de France.


Bitka pozostalých. Francúzi nezabudli, ako nakrúcať filmy o vzťahoch

Toto by sa mohlo odohrávať kdekoľvek aj na Slovensku: tri nevlastné sestry, ktoré jedna o druhej dosiaľ nevedeli – a niektoré netušili nič ani o spoločnom biologickom otcovi –, sa stretnú v luxusnom byte vo vychytenej parížskej štvrti. Pozval ich čudácky, na prvý pohľad nedôveryhodný právnik. Vraj je byt ich, odkázal im ho otec. Dvadsaťdeväťročná Lauren pôsobí ako povrchná, plytká krásavica, ktorá sa neúspešne pokúša uchytiť vo svete módy. O rok mladšia Olivia je presvedčená židovka a sníva o záchrane skrachovanej rodinnej cukrárne. Dvadsaťšesťročná moslimka Salma miluje svoju arabskú rodinu, ale nenecháva sa zväzovať náboženstvom. Obyčajná mladá žena má obyčajné zamestnanie učiteľky a neoplýva žiadnymi veľkými snami. Komédia Skorosestry je prvým spoločným dielom 38-ročnej marockej spisovateľky, scenáristky, režisérky a herečky Saphie Azzeddineovej a francúzskeho kameramana François-Régisa Jeanneho. Azzeddineovej sólová prvotina Mon père est femme de ménage bola tiež rodinná tragikomédia zo života bežných, nijako neidealizovaných ľudí. Pre tento film si realitu mierne upravila, aby vytvorila univerzálnu modelovú situáciu. Kombinácia troch žien je explozívna zostava, konflikty všetkých so všetkými sú na dennom poriadku. Dievčatá sa však začínajú postupne spoznávať, odhaľujú svoju pravú tvár – a každá skrýva tajomstvá i prekvapenia. Demi soeurs, Francúzsko-Belgicko 2018, Sisterhood, 93 minút. Scenár a réžia: Saphia Azzeddine, François-Régis Jeanne. Kamera: Christophe Graillot. Hudba: Damien Bonnel, Hugo Gonzalez-Pioli. Účinkujú: Sabrina Ouazani, Ouidad Elma, Alice David, Patrick Chesnais, Charlotte Gabris, Tiphaine Daviot, Karim Ait M'Hand, Antoine Gouy Slovenská premiéra 23. augusta 2018 Situácia sa skomplikuje, keď zvyšní pozostalí po zámožnom nebožtíkovi napadnú závet na súde. Sú bohatí, majú lepších právnikov a zdá sa, že dievčatá o byt zasa rýchlo prídu. Lenže na scéne sa vynorí ich štvrtá sestra – a veci sa postupne, pomaly, bolestivo začínajú meniť. Film nadväzuje na tradíciu francúzskych vzťahových komediálnych drám. Ozvláštňujú ho netradičné hrdinky – mladé ženy, ktoré pod vplyvom okolností vlastne až teraz, na prahu zrelosti, začínajú dospievať. Skorosestry oscilujú medzi komédiou konverzačnou, situačnou a vzťahovou. Charaktery sú voľne načrtnuté a vzťahy naznačené, nedominuje ani dejová linka. Autorom to umožňuje držať divákov v napätí, pretože nikdy nie je jasné, čo sa udeje. Nikto nevnucuje žiadne vzletné posolstvá ani životné múdrosti, ale ak ich hľadáte, určite ich nájdete. Podobne ako v iných komédiách nevyhneme sa najrôznejším veselým telesným výlučkom a zvukom. V tomto vzácnom prípade však nie sú celkom samoúčelné. Viacero „telesných“ gagov je dokonca sympaticky bezprostredných, pomáhajú podfarbiť a poľudštiť charaktery, pôsobia skôr sympaticky ako odrádzajúco. Skromná nenápadná francúzska komédia Skorosestry stojí na silnej situácii, vtipných dialógoch a bezprostredných hereckých výkonoch. Neoplýva vizuálnymi atrakciami letných hitov, ale ako ich protipól predstavuje príjemnú civilnú zábavu do každého počasia i ročného obdobia.


Na stanici vo francúzskom Marseille útočil muž s nožom, zabil dve ženy

Útočníka polícia zastrelila. K útoku sa prihlásil Islamský štát.

MARSEILLE. Útočník na železničnej stanici v Marseille v nedeľu zabil nožom dve ženy. Jednu ubodal a druhej podrezal hrdlo. Podľa úradov páchateľa následne na mieste zastrelili vojaci. Miestna polícia vyzvala na Twitteri občanov, aby sa stanici, ktorá bola evakuovaná a premávka vlakov zastavená, a jej okoliu vyhli, pretože tam prebieha bližšie nešpecifikovaná operácia. Noviny La Provence informovali, že útočník, ktorý bol zastrelený, vykrikoval Alláhu akbar! (v arabčine Boh je veľký). Bezpečnostné zdroje podľa agentúry DPA uvádzajú, že útočníka "neutralizovali". Identita muža zatiaľ nie je známa, keďže pri sebe nemal doklady. Podľa informácií denníka La Provence ide o tridsiatnika, BBC píše o dvadsiatnikovi so severoafrickými črtami. Objavili sa aj fámy o druhom útočníkovi, tie sa však nepotvrdili. K útoku došlo okolo 13.45 h. Prihlásila sa k nemu teroristická organizácia Islamský štát (IS). Útočník bol "vojakom" IS, citovala z vyhlásenia agentúry Amák, propagandistického média Islamského štátu, organizácia Site Intelligence Group, ktorá sa zameriava na skúmanie džihádistickej propagandy. Proti útočníkovi zasahovali vojaci slúžiaci v protiteroristickej operácii Sentinelle, hliadkujúci v uliciach miest a na rušných verejných priestranstvách vo Francúzsku už dva a pol roka v súvislosti so sériou teroristických útokov, ktoré si od januára 2015 vyžiadali 240 mŕtvych. Denník Sud-Ouest pripomenul, že dnešný útok sa stal v predvečer začiatku procesu s bratom Mohameda Meraha, ktorý v marci 2012 v mene džihádu zavraždil na rôznych miestach vo Francúzsku siedmich ľudí - troch vojakov francúzskej armády, rabína, jeho dvoch synov vo veku štyri a päť rokov a osemročné dievča. Saint-Charles je najdôležitejšou železničnou stanicou v metropolitnej oblasti Marseille a jedenástou najfrekventovanejšou vo Francúzsku. V roku 2008 ňou prešlo vyše 15 miliónov cestujúcich. Francúzsky prezident Emmanuel Macron v reakcii uviedol, že je hlboko pobúrený týmto barbarským činom. Na svojom twitterovom účte vyjadril sústrasť rodinám obetí a pochválil vojakov a políciu za ich zásah. Do Marseille prišiel aj francúzsky minister vnútra Gérard Collomb. "Keby tam nebola armáda, mali by sme viac mŕtvych," povedala rozhlasovej stanici France Belu Province poslankyňa Samia Ghaliová. Hlavné turistické centrá, náboženské miesta, železničné stanice a letiská vo Francúzsku od roku 2015 kvôli nebezpečenstvu teroristických útokov stráži v rámci operácie nazvanej Sentinelle okolo 7000 vojakov.


Rakúski policajti zadržali slovenských zlodejov bicyklov

LINZ / BRUCKNEUDORF. Dvoch slovenských občanov vo veku 29 a 34 rokov zadržali v Hornom Rakúsku pre dôvodné podozrenie z krádeže troch drahých bicyklov. Tie zmizli v januári z pivničných priestorov v Bruckneudorfe v okrese Neusiedl am See v spolkovej krajine Burgenland. Slováci sa pri výsluchoch priznali nielen k spomínanej krádeži, ale aj k ďalšej trestnej činnosti, konkrétne k vlámaniam vo Viedni a spolkovej krajine Štajersko. Predmetom ich záujmu boli aj tam bicykle, či značková vŕtačka a iné náčinie. Na oboch Slovákov uvalili vyšetrovaciu väzbu. Vyšetrovanie prípadu a vyčíslenie celkovej škody ešte pokračuje.


Majster sa naďalej trápi. Musíme mať väčšiu túžbu za víťazstvom, vraví Ševela

Úradujúci majster Slovenska má po deviatich kolách na konte už päť prehier.

MYJAVA. Za deväť kôl nazbieral majstrovský AS Trenčín v slovenskej najvyššej futbalovej súťaže len tri víťazstvá a bilanciu si nevylepšil ani v sobotu v Myjave. Favorit prehral 0:1, keď o všetkom rozhodol v nadstavenom čase prvého polčasu domáci útočník Ľuboš Kolár. Hráči Myjavy po štyroch ligových nezdaroch s Trenčínom tentoraz už ťahali za dlhší koniec. Sériu zápasov bez prehry natiahli na päť a tých víťazných na štyri. Zatiaľ čo Trenčín má na konte už päť prehier a v tabuľke je deviaty, Myjava dosiahla piate víťazstvo a v tabuľke Fortuna ligy je štvrtá len zásluhou horšieho skóre za rovnako 17-bodovým Ružomberkom. Kým Trenčania v deviatich kolách až 17-krát inkasovali, Myjavčania dostali od súperov iba sedem gólov a sami dali deväť. "Herná dominancia v prvom polčase bola na našej strane, ale pokiaľ chceme aj výsledkovo uspieť, musíme premieňať šance. Druhý polčas už bolo pre nás ťažké presadiť sa v zhustenom priestore. Chceli sme s tým ešte niečo spraviť, ale nepodarilo sa to. Sme smutní z výsledku," uviedol tréner AS Trenčín Martin Ševela. "Máme pred sebou veľa práce. Za víťazstvom musíme ísť s väčšou túžbou ako v dnešnom stretnutí," dodal Ševela. Tréner Myjavy Mikulúš Radványi po zápase skonštatoval: "Vedeli sme, že Trenčín má dobrý prechod do útoku a hráčov, ktorí sú silní na lopte. Prvých dvadsať minút sme im dali viac priestoru, vypracovali si šance, ktoré, chvalabohu pre nás, nepremenili. My sme trpezlivo čakali na našu chvíľu. Prišla v 45. minúte a Kolár famózne zakončil." Radványi si uvedomuje, že s Trenčanmi sa jeho zverenci nemohli pustiť do otvorenej partie. Defenzívny taktický zámer najmä po strelenom góle do bodky naplnili. "Mali sme aj kus šťastia. V takýchto zápasoch to mužstvo potrebuje. Hráči hrali obetavo, ťažkých 90 minút odpracovali a za to ich musím pochváliť," dodal myjavský kouč.


Ropa zdražela, stúpla aj cena zlata

Severomorská ropa Brent zdražela na 47,35 dolára za barel.

NEW YORK. Ceny ropy v pondelok posilnili, keďže pozornosť investorov sa sústredila na stretnutie ropných krajín v Alžírsku. Ľahká americká ropa si pripísala 1,45 USD, čiže 3,3 percenta a uzavrela na úrovni 45,93 USD za barel. Severomorská ropa Brent, ktorej cena je medzinárodnou referenčnou cenou, zdražela o 1,46 USD, čiže o 3,2 percenta na 47,35 USD za barel. Zvýšila sa aj veľkoobchodná cena benzínu na americkom trhu, a to o 3 centy na 1,40 USD za galón. Vykurovací olej si pripísal 4 centy a jeho cena stúpla na 1,45 USD za galón. Vývoj cien drahých kovov bol zmiešaný. Zlato si prilepšilo o 2,40 USD a jeho cena posilnila na 1 344,10 USD za uncu. Cena striebra však oslabila o 21 centov a uzavrela na úrovni 19,60 USD za uncu.


Slovenskí mladíci si po nečakanej prehre v Azerbajdžane zahrali s Dunajskou Stredou

Góly: 10. Ramirez, 23. Koštrna, 68. Taiwo - 51. Chobot, 52. Strelec, 81. Adamec Rozhodovali: Smolák - Pozor, Štofik DAC: Száraz - Koštrna (46. Blackman), Beskorovajnyj (73. Dolinský), Kružliak (61. Szalma), Šimčák - Čmelík (61. Sharani), M. Vida (61. Bögi), Fábry (76. M. Švec) - Divkovič, Ramirez (46. K. Vida), Taiwo (82. Boateng) SR21: Šípoš (46. Valach) - Špiriak (65. Tomič), Šulek (72. Bednár), Mesík, Sluka - Herc, Oravec, Adamec - Kovaľ (60. Švec), Strelec (65. Almási), Tupta (46. Chobot) DUNAJSKÁ STREDA. Slovenská futbalová reprezentácia do 21 rokov remizovala v utorňajšom prípravnom dueli na ihrisku fortunaligového FC DAC 1904 Dunajská Streda 3:3. Mladí Slováci v druhom polčase zmazali dvojgólové manko. Zverenci trénera Adriána Guľu minulý piatok neúspešne odštartovali boje v 2. skupine kvalifikácie o postup na majstrovstvá Európy 2021 prehrou na pôde Azerbajdžanu 1:2. V kvalifikácii sa najbližšie predstavia 9. októbra v Lichtenštajnsku, o šesť dní neskôr privítajú Francúzsko. Adrián Guľa, tréner SR 21: "Bol to zaujímavý zápas, Dunajská Streda má vysokú kvalitu a hrá náročným spôsobom, čo možno očakávať aj v súboji s Francúzskom. Bolo cítiť, najmä v prvom polčase, že naše sebavedomie bolo poznačené zápasom z Baku. Do zápasu sme sa dostávali ťažšie, súper nám odskočil na 2:0. V druhom polčase tam už boli zaujímavé situácie. Dunajská Streda potom prestriedala, išli do hry mladší hráči, dostali sme sa viac do zápasu. Bola to veľmi dobrá previerka, chalani to pri 2:0 nezabalili, snažili sa. Sme radi a ďakujeme Dunajskej Strede. Ďakujem trénerovi, že chcel hrať tento zápas pred ligovým stretnutím. Naši chlapci sa dobre preverili proti rýchlemu pressingu súpera. Bola to dobrá škola." Peter Hyballa, tréner DAC: "Prvý polčas bol dobrý, najmä prvých tridsať minút, hrali sme vysoký pressing. V polčase sme si povedali, že si trošku vyčkáme, ale to nebolo najlepšie. Dnes sme už mali dva tréningy, zajtra po zápase máme ďalší. V druhom polčase sme striedali, hrali veľmi mladí hráči. Bola tam dobrá intenzita, ale chýbala taktika. Pre prvých jedenásť hráčov to bol dobrý zápas, sme pripravení na Senicu."


Európskym umelcom sa nepáčia praktiky technologických gigantov

Umelci požadujú právnu ochranu svojej tvorby na úrovni 21. storočia.

BRATISLAVA. Spoločnosti ako Facebook a YouTube by mali byť zodpovedné za dodržiavanie práv umelcov a autorov na svojich platformách. Vyplýva to zo stanoviska, ktoré zverejnil vo svojej správe Výbor pre právne veci Európskeho parlamentu 20. júna. Tieto spoločnosti však rozhodnutie výboru spochybňujú a dlhodobo odmietajú nastaviť spravodlivé odmeňovanie pre tvorcov za obsah, ktorý sprístupňujú. Pritom napríklad masívne používanie hudobných diel im generuje celosvetovú popularitu a miliardové zisky. Tieto platformy správu výboru Európskeho parlamentu nielenže mediálne spochybňujú, organizujú aj masívnu kampaň v snahe ovplyvniť hlasovanie europoslancov v Štrasburgu o novej autorsko-právnej smernici vo vzťahu k jednotnému digitálnemu trhu, ktoré bude 5. júla. Proti postoju týchto digitálnych gigantov sa prostredníctvom petície ohradilo už viac ako 32.000 európskych autorov, ktorí žiadajú nielen férovú odmenu, ale aj právnu ochranu svojej tvorby na úrovni 21. storočia. Medzi signatármi petície sú Ennio Morricone, David Guetta, Jean-Michel Jarre, Pedro Almodóvar, Klaus Meine zo skupiny Scorpions či režisérka Agnieszka Holland. Zo slovenských hudobných tvorcov petíciu podpísali napríklad Jana Kirschner, Peter Lipa, Miro Žbirka či Katarzia. Stretnutie medzi mnohými signatármi petície, prevažne mladými európskymi talentmi, a členmi Európskeho parlamentu sa uskutočnilo v predchádzajúcich dňoch v Bruseli s cieľom zabezpečenia ochrany ich budúcej umeleckej činnosti v Európe. Umelci vyslovili znepokojenie nad agresívnou a manipulatívnou kampaňou, ktorá je vedená zo strany technologických spoločností pod zámienkou ochrany slobody slova. Vyššie uvedené a ďalšie podobné služby dlhodobo odmietajú nastaviť podmienky a mechanizmy pre spravodlivejšie odmeňovanie tvorcov za obsah, ktorý sprístupňujú na svojich platformách, čím výrazne devalvujú hodnotu tvorby umelcov. Text smernice, ktorý prijal výbor minulý týždeň, by v prípade schválenia európskymi poslancami zabezpečil, že tieto platformy by boli zodpovedné za ochranu autorských práv, pričom by museli pristúpiť k spravodlivému odmeňovaniu autorov a súčasne by mali pôsobiť ako rovnocenní partneri na trhu online služieb. Touto zmenou by sa tak mal vytvoriť základ pre rovnosť podnikania v online prostredí, keďže na svete fungujú viaceré spoločnosti, ktoré vykonávajú svoju činnosť v súlade s existujúcimi pravidlami. Informáciu pre TASR poskytol Slovenský ochranný zväz autorský.


Papuu-Novú Guineu zasiahlo silné zemetrasenie, cunami neočakávajú

Papua-Nová Guinea sa nachádza v Ohnivom kruhu.

CANBERRA. Zemetrasenie s magnitúdom 6,5 zasiahlo v pondelok Papuu-Novú Guineu. Príslušné úrady však po ňom neočakávajú ničivé prívalové vlny cunami, uviedli miestni predstavitelia. K otrasom došlo neďaleko ostrova Nová Británia v hĺbke 28 kilometrov, vyplýva z údajov americkej geologickej služby USGS. Správy o škodách v tichomorskej ostrovnej krajine sa zatiaľ neobjavili. Tichomorské centrum pre varovanie pred cunami v upozornení zaslanom po zemetrasení uviedlo, že takéto vlny nie sú očakávané. Papua-Nová Guinea sa nachádza v tzv. Ohnivom kruhu, čo je zóna častého výskytu zemetrasení a sopečných erupcií, ktorá obkolesuje základňu Tichého oceánu


Trump chce odradiť Rusko od akéhokoľvek jadrového útoku v Európe

Moskva má byť presvedčená, že by za prípadný útok zaplatila vysokú cenu.

WASHINGTON. Americký prezident Donald Trump prichádza s novou jadrovou doktrínou, ktorá má byť oproti ére jeho predchodcu Baracka Obamu podstatne tvrdšia voči Rusku. Jej cieľom je okrem iného odradiť Rusko od toho, aby hrozilo hoci len obmedzeným jadrovým útokom v Európe. Moskva musí byť presvedčená, že by za to zaplatila "neprijateľne vysokú cenu", informovala agentúra AP. Podľa dokumentu, ktorý zverejnilo ministerstvo obrany, Spojené štáty chcú vyrobiť nové jadrové zbrane o menšej sile, a to v reakcii na prezbrojovanie Ruska. Podľa agentúry AFP sa experti kvôli tomu obávajú opätovného šíreniu zbraní hromadného ničenia a vyššieho rizika jadrového konfliktu. Pentagón prišiel s analýzou ďalšieho smerovania jadrovej politiky podľa zadania, ktoré mu dal Trump pred rokom. Dospel podľa AP k záveru, že USA majú z veľkej časti dodržiavať Obamov plán modernizácie jadrového arzenálu, vrátane nových bombardovacích lietadiel, ponoriek a pozemných rakiet. Taktiež podporil dodržiavanie existujúcich dohôd o kontrole zbrojenia, vrátane novej zmluvy START, ktorá obmedzuje Spojené štaty a Rusko na 1550 strategických jadrových hlavíc rozmiestnených na maximálne 700 odpaľovacích zariadeniach. Zmluva bola podpísaná v Prahe v roku 2010 a vstúpila do platnosti vo februári 2011. Obidve strany majú dodržiavať stanovené limity najneskôr do pondelka 5. februára. USA uviedli, že limity dodržiavajú od minulého augusta. K dátumu, kedy boli k dispozícii oficiálne údaje, bolo Rusko pod hranicou letúnov, ale mierne nad hranicou bojových hlavíc, a to na 1561. "Moskva niekoľkokrát zopakovala svoj zámer splniť tieto dôvody včas a nemáme dôvod sa domnievať, že to tak nebude," uviedla vo štvrtok hovorkyňa ministerstva zahraničia USA Heather Nauertová. Trumpova jadrová doktrína sa rozchádza s Obamovou víziou o postupnom znižovaní významu jadrových zbraní v americkej obrannej politike. Rovnako ako Obama uvažuje Trumpova vláda o používaní jadrových zbraní iba za úplne mimoriadnych okolností, bez toho, aby definovala presne to, čo to znamená. Trump stále sleduje ich odstrašujúce účinky. Podľa názoru Trumpovy vlády hrozí súčasná ruská aktivita nekontrolovanou eskaláciou konfliktov v Európe. USA v tomto ohľade poukazujú na ruskú vojenskú doktrínu o "eskalácii kvôli deeskalácii", na ktorej základe podľa Moskva použila svoj arzenál alebo sa vyhrážala, že použije jadrové zbrane obmedzenej sily v malom konvenčnom konflikte v Európe, a to s presvedčením, že by to prinútilo USA a NATO, aby sa vzdali. Podľa Pentagonu sa zdá, že sa zvyšuje možnosť, že Moskva zbrane hromadného ničenia použije. Washington tomu chce čeliť tým, že zmení parametre pri menšom počte existujúcich balistických rakiet s dlhým dosahom, ktoré sú na palubách strategických ponoriek Trident. V dlhodobom horizonte chce vrátiť do svojho arzenálu rakety schopné niesť jadrové hlavice, ktoré budú odpálené z hladinových plavidiel. Obamova vláda rakety z čias studenej vojny vyradila v roku 2011. Podľa popredného činiteľa Pentagonu Roberta Soofera Moskva bude pravdepodobne naliehať na Washington, aby tieto dve kroky nerealizovali. V texte sa tiež uvádza, že Severná Kórea zostáva "jasnou a vážnou hrozbou" pre USA a jej spojenectvo. Akýkoľvek severokorejský jadrový útok proti USA alebo jeho spojencom by mal mať za následok "koniec tohto režimu". "Neexistuje žiadny scenár, v ktorom by režim Kim Čong-una mohol použiť jadrové zbrane a prežiť," dodáva sa v dokumente.


Merkelová rokovala v Mexiku o obchode i vraždách novinárov

Nemecká kancelárka rokovala s mexickým prezidentom Peňom Nietom.

MEXICO. Nemecká kancelárka Angela Merkelová počas svojej dvojdňovej návštevy Mexika hovorila s mexickým prezidentom Enriquem Peňom Nietom o dvoch najchúlostivejších témach krajiny, ktorými sú vraždy novinárov a rozsiahle zmiznutia ľudí. Nemecká líderka v piatok na spoločnej tlačovej konferencii s Peňom Nietom vyhlásila, že sa od neho s potešením dozvedela o krokoch, ktoré budú podniknuté na ochranu novinárov. Tento rok bolo v Mexiku zabitých šesť novinárov. Obaja predstavitelia vyjadrili optimizmus v súvislosti s nadchádzajúcim opätovným prerokovaním Severoamerickej dohody o voľnom obchode, požadovanom americkým prezidentom Donaldom Trumpom. Peňa Nieto vyjadril nádej, že "globálna" dohoda medzi Mexikom a Európskou úniou by mohla byť hotová do konca roku. Na margo výsledku štvrtkových predčasných volieb vo Veľkej Británii Merkelová poznamenala, že očakáva začiatok stretnutí o odchode krajiny z Európskej únie do niekoľkých dní od vytvorenia novej vlády.


Trump spozná, ako vyzerá bruselská pekelná diera

Stretnutia členských štátov aliancie bývajú dôkladne pripravené. Preto sa v Bruseli boja, čo urobí nový americký prezident.

BRUSEL, BRATISLAVA. Keď americký prezident Donald Trump v stredu priletel do Bruselu, mohol si na vlastné oči pozrieť, ako vyzerá metropola Belgicka, ktorú sám nazval pekelnou dierou. Zároveň mesto, v ktorom sídli „nástroj na presadzovanie nemeckých záujmov“ (Európska únia) a „prekonaná“ organizácia NATO. Trump o európskych krajinách povedal v posledných mesiacoch viacero nelichotivých vecí. Britskí policajti sa podľa neho neustále obávajú o život, vo Švédsku sa odohralo niečo strašné, čo však nikto nezachytil, vo Francúzsku zavádzajú šaríu a Nemecko je jeden neporiadok s obrovskou kriminalitou. Teraz sa však s európskymi lídrami posadí za jeden stôl a bude sa im snažiť porozumieť. Alebo skôr oni jemu. Vo štvrtok sa stretne s lídrami európskych inštitúcií, obedovať bude s novým francúzskym prezidentom Emmanuelom Macronom a potom sa zúčastní na stretnutí lídrov členských štátov NATO. Tieto stretnutia nebudú oficiálne a po žiadnom z nich sa nebude konať tlačová konferencia. Známy nie je ani presný obsah rokovaní. „Nepoznám nikoho, kto by presne vedel, čo Trump povie,“ priznáva pre web Politico predstaviteľ NATO, ktorý organizoval už niekoľko stretnutí lídrov členských štátov. Stretnutia zástupcov aliancie sú podľa neho väčšinou vopred dôkladne pripravené, lídri tušia, kto s čím na summit príde. Na prekvapenia nie je priestor. „Tu ide o bezpečnostné a obranné otázky, nechceme za stolom improvizáciu,“ hovorí zdroj Politica. „Chceme, aby hlavy členských štátov potvrdili dôkladne premyslené rozhodnutia.“ Teraz sa mnohí obávajú Trumpovho temperamentu a náchylnosti konať po svojom. Trump v posledných mesiacoch svoje postoje zmenil. Už neopakuje slová z kampane, že Američania nemusia automaticky prísť na pomoc svojim spojencom. Namiesto toho potvrdil, že spojenectvo v NATO je pre Washington kľúčové. S týmto odkazom už v Európe boli aj Trumpov viceprezident Mike Pence, minister obrany James Mattis a minister zahraničných vecí Rex Tillerson. Trumpovým odkazom by však malo byť, že táto podpora predsa len nebude úplne bezpodmienečná. Trump od spojencov podľa vlastných slov očakáva, že „zaplatia svoje účty“. Cez twitter to napríklad napísal v čase stretnutia s nemeckou kancelárkou Angelou Merkelovou. Napísal, že „Nemecko dlhuje Američanom obrovskú sumu“. Podľa odborníkov tým ukázal najmä to, že nerozumie fungovaniu aliancie, kde štáty nemusia platiť konkrétne sumy a každá krajina o prostriedkoch na armádu rozhoduje podľa svojho uváženia. Navyše, ešte na summite vo Walese v roku 2014 sa členovia aliancie zaviazali, že do roku 2024 budú všetky štáty investovať do obrany najmenej dve percentá HDP. Teraz by mali povedať, akým tempom a spôsobom to chcú urobiť. „Naznačovať, že krajiny NATO nerobia dosť pre Spojené štáty, je veľmi necitlivé,“ hovorí pre Politico Tomáš Valášek, riaditeľ think-tanku Carnegie Europe a donedávna slovenský veľvyslanec pri NATO. „Väčšina spojencov, ak nie úplne všetci, sa zúčastnili na vojne v Afganistane, kde stratili ľudské životy a investovali do toho veľké peniaze.“ Aj Valášek priznáva, že niektoré európske krajiny dávajú na obranu málo peňazí, ale spôsob, akým to Trump pripomína, je nevhodný. „Niektoré štáty sa dostali do obrannej pozície,“ dodáva. Pre Trumpových predchodcov boli podobné cesty potvrdením líderskej pozície v západnom svete, no tentoraz to tak nebude, hovorí pre New York Times R. Nicholas Burns, bývalý americký veľvyslanec pri NATO. Európania ho tak skrátka nevnímajú, keďže chválil brexit aj francúzsku radikálku Marine Le Penovú, ktorej kroky by smerovali k rozkladu Únie. „Trump potrebuje hovoriť tak, aby u svojich partnerov vyvolal rešpekt. Budú zvedaví, či je spoľahlivý a môžu veriť jeho slovám, alebo je oslabený škandálom s prepojením na Rusko,“ vyhlásil Burns.


Misia sa skončila. Džungľu evakuovali rýchlejšie, než sa očakávalo

Prácu robotníkov narušili desiatky požiarov, ktoré vypukli v tábore.

CALAIS. Tábor migrantov v blízkosti francúzskeho prístavného mesta Calais, známy aj ako Džungľa, je vysťahovaný. "Naša misia skončila," uviedla v stredu prefektka departementu Pas-de-Calais Fabienne Bucciová s tým, že takmer všetkých migrantov už autobusmi porozvážali do prijímacích centier v rôznych častiach krajiny. K sťahovaniu migrantov francúzske úrady pristúpili v pondelok ráno. O deň neskôr sa začala aj likvidácia tábora - skladanie stanov a búranie provizórnych prístreškov. Pôvodne mala evakuácia trvať do budúceho týždňa. Na rôzne miesta autobusy od pondelka odviezli podľa odhadov médií zhruba 6000 utečencov. Úrady predtým hovorili o tom, že v tábore je najmenej 6 500 ľudí a pripravili v stovkách stredísk celkovo 7 500 lôžok. Viac času si určite vyžiada likvidácia všetkých improvizovaných obydlí, obchodíkov a odpadkov v rozľahlom mieste, kde v zlých bezpečnostných a hygienických podmienkach prežívali vysídlenci mnoho mesiacov. Likvidačné práce spomaľovali požiare, ktoré v stredu vypukli na viacerých miestach tábora. Bucciová už vo svojom vyhlásení z rána vysvetlila, že migranti z niektorých krajín majú vo zvyku pred definitívnym odchodom spáliť svoje obydlie. "Povedali sme im, že by bolo lepšie, keby to nerobili, ale niektorí z nich neposlúchli," vyhlásila. Takéto požiare spôsobili v noci na stredu výbuch dvoch plynových fliaš, pričom zranenia utrpeli dvaja migranti - Afganec a Sýrčan. Podľa denníka Le Monde v súvislosti s požiarmi polícia predviedla na výsluch štyroch Afgancov, ktorí sú podozriví z podpaľačstva. Tábor Džungľa na okraji prístavného mesta Calais si migranti vybudovali bez povolenia. Podľa odhadov v ňom žilo okolo 10-tisíc ľudí. Cieľom väčšiny z nich bolo dostať sa do Veľkej Británie. Likvidáciu tábora avizovali začiatkom jesene francúzsky prezident Francois Hollande i minister vnútra Bernard Cazeneuve. Miestni obyvatelia na problémy s táborom a jeho obyvateľmi upozorňovali úrady už dlho, pričom poukazovali aj na negatívne dôsledky, ktoré mestu prináša - napríklad kriminalitu a obmedzenia pri podnikaní. Čiastočnou reakciou na túto kritiku bola vlani na jar likvidácia južnej časti tábora.


Detva v Mikuláši otočila dvojgólové manko, Poprad zdolal Žilinu v predĺžení

Pozrite si výsledky piatkových zápasov Tipsport ligy.

LIPTOVSKÝ MIKULÁŠ. Hokejisti HC 07 Detva zvíťazili v piatkovom dueli 48. kola najvyššej slovenskej súťaže Tipsportligy na ľade Liptovského Mikuláša tesne 3:2. Domáci pritom pri premiére v zrekonštruovanej domácej hale vstúpili do stretnutia ideálne, keď už po úvodných dvadsiatich minútach viedli dvojgólovým rozdielom zásluhou Mária Kuraliho a Lukáša Žiaka. V prostrednej časti hry však zavelil k obratu kanonier Detvy Radovan Puliš. Podpoľancom sa podarilo vyrovnať v 53. min zásluhou Kurtisa McLeana a o trojbodovom zisku pre hostí napokon rozhodol Matúš Chovan v 58. min. Zápas sledovalo 2360 divákov. Hokejisti HK Poprad zvíťazili nad MsHK Doxxbet Žilina na domácom ľade tesne 5:4 po predĺžení. Do zápasu lepšie vstúpili Žilinčania, ktorí po úvodných dvadsiatich minútach viedli 2:0. Za kľúčový moment považujem, keď Poprad strelil dva góly a dostal sa do zápasu. Tento zápas sme stratili vďaka nekoncentrovanosti. Keď v 28. min zvýšil na rozdiel troch gólov Ivan Jankovič, vyzeralo to na jasný trojbodový zisk pre Žilinu. Popradčania však tromi gólmi v priebehu štyroch minút dokázali vyrovnať. Tretia tretina priniesla po jednom presnom zásahu na oboch stranách, a tak muselo o víťazovi rozhodnúť predĺženie. V ňom sa po necelých dvoch minútach presadil Justin Buzzeo a zabezpečil dva body pre Poprad. Hokejisti úradujúceho majstra z Banskej Bystrice triumfovali nad HK Nitra 3:2. Skóre stretnutia otvoril v polovici prvej tretiny domáci Tomáš Matoušek. Po druhej dvadsaťminútovke viedli Bystričania o dva góly, keď sa dvakrát presadila nedávna posila z Košíc Dávid Šoltés. Za Nitru znížil Róbert Lantoši. V záverečnej tretine síce gólom v oslabení ešte skorigoval Kale Kerbashian, Banskobystričania si však už tri body postrážili. Hokejisti Dukly Trenčín zvíťazili nad MAC Budapešť jednoznačne 8:1. Už v úvodnej tretine prekonali súperovho brankára trikrát. Postupne sa presadili Radek Dlouhý, Daniel Krejči a Andrew Radjenovic. Toto bol najlepší výkon, aký som od Trenčína videl. Od nás to bol pravdepodobne najhorší. Hrali sme zle a vôbec nie jednoducho. Nedarilo sa ani brankárom. Rovnaký počet gólov sa Dukle podarilo streliť aj v prostrednej časti hry, pričom Andrew Radjenovic v 28. min vyhnal svojím druhým gólom v dueli z bránky Benceho Bálisza, ktorého nahradil Miklós Rajna. V záverečnej tretine najskôr zvýšil už na 7:0 skúsený Milan Bartovič, následne sa však podarilo presadiť aj hosťom, keď sa v 55. min presadil Chris Bodó a pripravil tak Michala Valenta v bránke Trenčína o čisté konto. Na konečných 8:1 upravil gólom z presilovej hry Peter Ölvecký. Hráči HC Košice zvíťazili na ľade Nových Zámkov tesne 3:2 po predĺžení. Skóre duelu otvorila nová posila hostí Roman Derľuk presným zásahom v dvojnásobnej početnej prevahe. Novozámčanom sa podarilo vyrovnať ešte v prvej tretine, keď sa presadil Tomáš Pospíšil. V druhej dvadsaťminútovke strhol vedenie opäť na stranu Košíc Ján Sýkora, ale o tom, že tento zápas nenájde svojho víťaza po 60 minútach, rozhodol vyrovnávajúcim gólom v 53. min Adam Zbořil. V predĺžení však napokon dva body Košiciam vybojoval Marcel Haščák. Hokejisti Zvolena zvíťazili na ľade Miškovca 4:3 po samostatných nájazdoch. Už prvá tretina priniesla vyrovnaný hokej, keď na otvárací gól Michala Chovana odpovedal Alexis Loiseau. Domácim sa v prostrednej časti hry dokonca podarilo otočiť skóre zásluhou Bálinta Magosiho. Na jeho presný zásah však v 34. min reagoval Rastislav Špirko. Aj záverečná dvadsaťminútovka priniesla po jednom góle na oboch stranách. Najskôr dostal Zvolen do vedenia Milan Kytnár, ale v 57. min opäť vyrovnal Matyás Vojtkó. Keďže predĺženie o víťazovi nerozhodlo, na rad museli prísť samostatné nájazdy, v ktorých dva body pre Zvolen získal Petr Obdržálek. Hokej - Tipsport liga 2018/2019 - 48. kolo - piatok: Góly: 16. Kurali (Čenka, Uhrík), 19. L. Žiak (Róbert Huna, Kriška) - 29. Puliš (T. Török, Murček), 53. McLean (Hodgson, J. Žilka), 58. Matúš Chovan (R. Gašpar) Vylúčení: 3:4 na 2 min, presilovky 0:1, oslabenia: 0:0, rozhodovali: Snášel, Babic - Stanzel, Vincze (Maď.), 2360 divákov Anton Tomko, tréner Liptovského Mikuláša: "Pred zápasom sa nám rozpadla obrana, keďže Nádašdi ochorel a Suchý je zranený. Na rýchlo sme povolali obrancov z juniorky, ktorí odohrali prvý zápas v áčku. V prvej tretine sa nám podarilo dať dva góly, no myslím si, že sme ich mohli dať aj viac." Zostavy: Liptovský Mikuláš: Šimko - Fereta, Kurali, J. Nemec, M. Bača, Mezovský, Parobek, Vybiral, S. Droppa - L. Žiak, Róbert Huna, Kriška - R. Varga, A. Tamáši, Uram - J. Sukeľ, Oško, P. Števuliak - Čenka, Uhrík, Nechaj Detva: Zalivin - Golian, Martin Chovan, Betker, Sládok, Kuklev, F. Fekiač, Jendroľ, Martin Ďaloga - Puliš, Murček, T. Török - J. Žilka, McLean, Hodgson - R. Gašpar, Matúš Chovan, Z. Král - J. Tibenský, V. Fekiač, M. Surový Góly: 32. Miner (Zagrapan, P. Svitana), 34. D. Bondra (Belluš), 36. Heizer (Miller), 59. Zagrapan (P. Svitana, Buzzeo), 62. Buzzeo - 3. Matejka (Kučný), 4. Hvila (Beránek), 28. Jankovič (Hvila, Dubeň), 58. Jankovič (Hvila, Podešva) Vylúčení: 3:5 na 2 min, presilovky 1:0, oslabenia: 1:0, rozhodovali: Kalina, Juhász (Maď.) - Muzsik (Maď.), Lauff, 1180 divákov Zostavy: Poprad: Vošvrda - D. Brejčák, Miner, Salija, Ťavoda, K, Karalahti, Erving, Petran - Miller, Heizer, D. Bondra - P. Svitana, Zagrapan, S. Takáč - Abdul, Belluš, Buzzeo - R. Macík, Kundrik, Olejník Žilina: Mikoláš - Matejka, Kučný, Dubeň, Jankovič, Dlugoš, Piegl, Mendrej, Turian - Rudolf Huna, Húževka, Jenčík - Beránek, Podešva, Hvila - Milý, Surovka, Balej - Síkela, F. Ondruš, Dominik Rehák František Štolc ml., asistent trénera Popradu: "My sme vedeli, že Žilina k nám príde v zlepšujúcej sa forme. Začiatok zápasu sme mali ako zo zlého sna. Chlapci bojovali, ale nevedeli dať gól. Každým striedaním sme však verili, že to zlomíme. Potom prišiel ten nešťastný gól z polovice. Ale aj napriek tomu sme verili, že to otočíme. Potom ako sme vyrovnali, sme chceli rozhodnúť v tretej tretine. Žilina potom dala šťastný gól a som rád, že sme vyrovnali a potom v predĺžení rozhodli." Stanislav Škorvánek, tréner Žiliny: "Bol to zápas ako na hojdačke, boli sme dvakrát vo vedení. Niektoré góly boli aj z kategórie šťastných. Za kľúčový moment považujem, keď Poprad strelil dva góly a dostal sa do zápasu. Tento zápas sme stratili vďaka nekoncentrovanosti. Chalanom aj tak ďakujem za bojovnosť, ale strata bodov mrzí." Góly: 11. Matoušek (Zigo, Ďatelinka), 31. Šoltés (Lamper, T. Surový), 33. Šoltés (Southorn, Higgs) - 32. Lantoši (M. Slovák), 55. Kerbashian (Scheidl) Vylúčení: 4:6 na 2 min, navyše Selleck (B. Bystrica) a Mezei (Nitra) 5+DKZ za pästný súboj a hrubosť, M: Slovák (Nitra) DKZ za nešportové správanie, presilovky 0:0, oslabenia: 0:1, rozhodovali: P. Stano, Goga - Kacej, Frimmel, 2678 divákov Zostavy: Banská Bystrica: Williams - Marshall, Mihálik, K. Sloboda, Southorn, Kubka, Ďatelinka, Nemčík - Asselin, Faille, Selleck - Koper, Higgs, M. Bartánus - Lamper, T. Surový, Šoltés - Gabor, Zigo, Matoušek - Češík Nitra: Hanuljak - McCormack, Mezei, Morrison, Korím, M. Versteeg, Miroslav Pupák, A. Sloboda, Minárik - Scheidl, M. Slovák, Lantoši - Majdan, Kerbashian, Blackwater - B. Rapáč, Bortňák, S. Buček - Hrušík, Čaládi, Pätoprstý Dan Ceman, tréner B. Bystrice: "Nevedeli sme, čo môžeme očakávať od nových hráčov a tých, čo sa vrátili po zranení. Prvých 40 minút sme hrali dobre, intenzívne, v tretej tretine sme zbytočne strácali puky na obrannej modrej, aj v presilovkách. Veľmi dobrý výkon podali Surový i Lamper, a to nás teší." Antonín Stavjaňa, tréner Nitry: "Domáci dali o gól viac, vyhrali, môžu byť spokojní. Aby sme boli úspešní, museli by sme sa v niektorých činnostiach súperovi vyrovnať. Dnes boli pre mňa prvé dve tretiny sklamaním, nešli sme do jednoduchého zakončenia a domáci v tomto ukázali krásu jednoduchosti. Neuznali nám gól Kerbashiana, keby som sa k tomu vyjadril, asi by som musel zaplatiť pokutu, tak sa na tieto veci nepýtajte." Góly: 9. Dlouhý (D. Hudec), 15. Krejči (Ölvecký, Cebák), 17. Radjenovic (Starosta, Cebák), 28. Radjenovic (Krejči), 30. Sádecký (Bartovič, Krejči), 40. Rýgl (Bartovič), 42. Bartovič (Sádecký, Krejči), 58. Ölvecký - 55. Bodó (Orban) Vylúčení: 5:5 na 2 min, navyše Brown (Budapešť) 10 min za napadnutie rozhodcu, presilovky 2:1, oslabenia: 0:0, rozhodovali: Baluška, Novák - Synek, Šefčík, 2053 divákov Zostavy: Trenčín: M. Valent - Starosta, Rýgl, Frühauf, Cebák, Krejčí, Bohunický, Gula - O. Mikula, Ölvecký, Radivojevič - M. Hecl, Sádecký, Bartovič - J. Švec, Radjenovic, T. Varga - M. Hlinka, Dlouhý, D. Hudec - Luhový Budapešť: Bálizs (28: Rajna) - Macaulay, Pozsgai, Dudás, Negrin, Burt, Garát, Vokla - Bodó, Langkow, Orban - Dansereau, J. Brown, Klempa - Terbócs, K. Nagy, Odnoga - Szigeti, Majoross, Pápa Ján Pardavý st., asistent trénera Trenčína: "Od prvého gólu sme boli lepší. Boli sme agresívni, mali sme dobrý pohyb a dali sme dosť gólov. Súper si po našich chybách vytvoril šance. S výkonom sme spokojní, ľutujeme inkasovaný gól, pretože Mišo Valent si zaslúžil nulu. Vzadu máme ešte čo zlepšovať." Gergely Majoross, tréner Budapešti: "Toto bol najlepší výkon, aký som od Trenčína videl. Od nás to bol pravdepodobne najhorší. Hrali sme zle a vôbec nie jednoducho. Nedarilo sa ani brankárom. Nezvládali sme jednoduché herné situácie a pri niektorých góloch sa pridali aj smolné momenty. Ak mám hľadať pozitíva, tak iba v tom, že sme bojovali. Domácim k bodom gratulujem." Góly: 13. T. Pospíšil (Kudla), 53. Zbořil - 8. Derľuk (Marcel Haščák), 27. J. Sýkora (Koch, Kafka), 61. Marcel Haščák (Šedivý) Vylúčení: 3:1 na 2 min, presilovky 0:1, oslabenia: 0:0, rozhodovali: D. Konc st., Lokšík - Krajčík, Valo, 1258 divákov Zostavy: Nové Zámky: Kristín - Hain, Zaťko, Ordzovenský, M. Novák, Hatala, Kudla, M. Henderson - H. Ručkay, Zbořil, J. Jurík - Bajtek, T. Urban, Šimun - T. Pospíšil, Hruška, Štrauch - Rogoň, B. Fábry, Jakúbek - Slávik Košice: Habal - Šedivý, M. Dudáš, T. Slovák, Koch, Derľuk, Čížek, McDowell - Suja, Brophey, Spilar - Ščerbatov, Ignatuškin, Marcel Haščák - Kafka, Galamboš, J. Sýkora - P. Lušňák, Klíma, Hričina - Š. Petráš Jerguš Bača, asistent trénera Nových Zámkov: "Bolo to vyrovnané stretnutie. Hlavne nás mrzí, že v úvode sme nevyužili čisté šance, ktoré mali Tomáš Pospíšil a Edo Šimun. Keby sme boli viedli, možno by zápas vyzeral trošku ináč. No nepremenili sme ich a v oslabení 3 proti 5 sme po teči dostali prvý gól. Ten úvod sme mali naozaj veľmi dobrý. Zápas ako taký bol boj, bolo tam veľa osobných súbojov. Ustáli sme oslabenia a v závere sme zápas dotiahli do vyrovnaného stavu. Paradoxne, nedali sme gól z najväčšej šance, ktorú sme mali v predĺžení. Následne sme urobili chybu a zápas sa rozhodol v prospech Košíc. Ten bod je pre nás určite cenný, myslím, že chalani vydali zo seba všetko." Peter Bartoš, vedúci družstva Košíc: "Vedeli sme, že nás v Nových Zámkoch čaká ťažký zápas. Chalani k tomu pristúpili zodpovedne a v prvej tretine sme sa dostali aj do šancí, no škoda, že sme premenili len jednu. Počas zápasu sme sa snažili byť v pohybe a nedovoliť domácim dostať sa ku svojej hre. Snažili sme sa ich držať čo najďalej od našej bránky. Škoda chyby v závere, po ktorej prišiel vyrovnávajúci gól. Chalani však bojovali až do konca a išli si po víťazstvo v predĺžení. Sme radi za dva body." Góly: 18. Loiseau (Harrison, Magosi), 31. Magosi (Loiseau, Harrison), 57. Vojtkó (Vas, Pance) - 6. Michal Chovan (Pöyhönen, Fraser), 34. Špirko (Mitchell, Vandane), 45. Kytnár (Obdržálek, Hraško), rozhodujúci sam. nájazd Obdržálek Vylúčení: 5:5 na 2 min, navyše Kiss (Miškovec) a Mitchell (Zvolen) obaja 10 min osobný trest, presilovky 0:1, oslabenia: 0:0, rozhodovali: Štefik, Jonák - J. Tvrdoň, Konc ml., 1295 divákov Zostavy: Miškovec: Vay - D. Kiss, N. Crawford, Láda, Szirányi, J. Milam, Göz - Kulmala, Vas, Pance - Magosi, Loiseau, Harrison - Somogyi, Galanisz, Miskolczi - Parizek, Albert, Vojtkó Zvolen: Skapski - Fraser, Pöyhönen, Michal Roman, Vandane, Ulrych, D. Ružička, Pufahl, Hraško - Handlovský, Špirko, Vandas - Michal Chovan, Kytnár, Obdržálek - Šišovský, S. Petráš, Mitchell - Andrisík, Holovič, Kelemen